<header data-type="book">
<h1>金匱鉤玄</h1>
<dl class="元資料">
<div><dt>作者</dt><dd>朱震亨</dd></div>
<div><dt>朝代</dt><dd>元</dd></div>
<div><dt>年份</dt><dd><data value="1358">公元1358年</data></dd></div>
<div><dt>底本</dt><dd>《欽定四庫全書·子部五·醫家類·金匱鈎玄》，文淵閣本（<a href="https://www.kanripo.org/ed/KR3e0062/WYG/">漢リポ掃描及文字化本</a>）</dd></div>
</dl>
</header>

<h1>卷第一</h1>

<h2>中風</h2>
<p>大率主血虛。有痰以治痰為先，或虛挾火與濕；亦有死血留滯者，外中於風者；亦有中氣者，當從痰治，順氣化痰。若口開、手撒、眼合、遺尿、吐沫直視、喉如鼾睡、肉脫筋痛者，皆不治。</p>
<p>半身不遂，大率多痰。在左屬死血、無血；在右屬痰、有熱、氣虛。</p>
<p>病若在左者，四物湯等加桃仁、紅花、竹瀝、薑汁；在右者，二陳湯、四君子等加竹瀝、薑汁。</p>
<p>痰壅盛者、口眼喎斜者、不能言者，皆當吐。</p>
<p>吐法：輕用瓜蒂、蝦汁、皂角；重用藜蘆半錢或三分，加麝香灌入鼻內或口內，吐痰出。一吐不已，再吐之。亦有虛而不可吐者。</p>
<p>氣虛卒倒，參耆補之。</p>
<p>氣虛有痰，濃參湯合竹瀝、薑汁。</p>
<p>血虛，宜四物湯，俱用薑汁炒；恐泥痰，再加竹瀝、薑汁入內服；能食者，去竹瀝，加荊瀝。</p>
<p>又法：以豬牙皂角、白礬等分為末，薑湯調下，名稀涎散。</p>
<p>血虛者，四物湯補之。挾痰者，亦用薑汁、竹瀝。</p>
<p>脈訣內言諸不治證，見則不可治，筋枯者不治。舉動則筋痛者，是筋枯，以其無血滋潤故也。</p>
<p>治痰：氣實能食，用荊瀝；氣虛少食，用竹瀝。此二味用開經絡，行血氣。入四物湯中，必用薑汁助之。</p>
<p>肥白人多濕，少用附子、烏頭行經。</p>
<p>初昏倒，急掐人中至醒，然後用去痰藥，二陳湯、四物、四君子等湯加減用。</p>

<h2>六郁</h2>
<p>戴云：郁者，結聚而不得發越也。當升者不得升，當降者不得降，當變化者不得變化也。此為傳化失常，六郁之病見矣。氣鬱者，胸脅痛，脈沉澀；濕鬱者，周身走痛，或關節痛，遇陰寒則發，脈沉細；痰鬱者，動則即喘，寸口脈沉滑；熱鬱者，瞀，小便赤，脈沉數；血鬱者，四肢無力，能食，便紅，脈沉；食鬱者，噯酸腹飽不能食，人迎脈平和，氣口脈緊盛者是也。</p>
<p>氣血中和，萬病不生，一有怫鬱，諸病生焉。</p>
<p>氣鬱：香附子、蒼朮、川芎。</p>
<p>濕鬱：蒼朮、川芎、白芷。</p>
<p>痰鬱：海石、香附、南星、栝蔞。</p>
<p>熱鬱：青黛、香附、蒼朮、川芎、梔子。</p>
<p>血鬱：桃仁、紅花、青黛、川芎、香附。</p>
<p>食鬱：蒼朮、香附、針沙（醋炒）、山楂、神麯（炒）。</p>
<p>春加芎，夏加苦參，秋冬加吳茱萸。</p>
<p>越鞠丸，解諸郁，又名芎術丸。</p>
<p>蒼朮　香附　撫芎　神麯　梔子　等分為末，水丸，如綠豆大。</p>
<p>凡郁皆在中焦，以蒼朮、撫芎、開提其氣以升之。假如食在氣上，提其氣則食自降。余皆仿此。</p>

<h2>癩</h2>
<p>大風病，是受得天地間殺物之氣，古人謂之癘風者，以其酷烈暴悍可畏耳。人得之者，須分在上、在下。夫在上者，以醉仙散取涎血於齒縫中出；在下者，以通天散取惡物陳蟲於穀道中出。取出雖有道路之異，然皆不外乎陽明一經。治此證者，須知此意。看其疙瘩與瘡，上先見者、上體多者，在上也；下先見者、下體多者，在下也。上下同得者，在上覆在下也。陽明胃經與大腸無物不受，此風之入人也。氣受之，則在上多；血受之，則在下多；血氣俱受之者，上下俱多也。自非醫者神手，病者鐵心，罕有免此。夫從上從下以漸而來者，皆可治。人見其病勢之緩，多忽之。雖按法施治，病已痊可，若不能忌口、絕色，皆不免再發，發則終於不能救也。余曾治五人中間，惟一婦人不再發，以其貧甚而且寡，無物可吃也。餘四人，三、四年後皆再發。孫真人云：吾嘗治四五十人，終無一人免於死。非真人不能治，蓋無一人能守禁忌耳。此婦人本病藥外，又服百餘帖加減四物湯，半年之上，方得經行，十分安愈。</p>
<p>治法：在上者醉仙散，在下者通天再造散。後用通神散，及三稜針於委中出血。但不能忌口、絕房者，不治之也。</p>
<p>醉仙散：</p>
<p>胡麻仁　牛蒡子　蔓荊子　枸杞子（各半兩為粗末，同炒紫色）　白蒺藜　苦參　栝蔞根　防風（各半兩）</p>
<p>上八味為細末，每一兩半入輕粉三錢，拌勻。大人一錢，空心，日午、臨睡各一服，淡茶調下。五七日間，必於齒縫中出臭涎水，渾身覺痛，昏悶如醉，利下惡臭屎為度。量大小虛實加減與之。證候重而急者，須以再造散下之，候補養得還，復與此藥吃。須斷鹽醬醋諸般魚肉椒料果子燒炙等物，止可淡粥及淡煮熟時菜食之。茄尚不可食，惟有烏稍蛇、菜花蛇可以淡酒煮熟食之，以助藥力。</p>
<p>再造散：鬱金（半兩，生用）　大黃（一兩，炮）　皂角刺（一兩，黑者大者）　白牽牛（頭末六錢半，炒半生用之。）</p>
<p>上為末，五錢臨夜冷酒調下。以淨桶伺候泄出蟲。如蟲口黑色，乃是多年蟲；口如赤色，是近者。三數日又進一服，直候無蟲，即絕根也。</p>

<h2>寒</h2>
<p>（主乎溫散。）</p>
<p>有卒中天地之寒氣，有口傷生冷之物。</p>
<p>戴云：此傷寒，謂身受肅殺之氣，口食冰水瓜果冷物之類。病者，必脈沉細、手足冷、息微、身倦，雖身熱亦不渴，倦言語。或遇熱病，誤用此法，輕者至重，重者至死。凡脈數者、或飲水者、或煩躁動搖者、皆是熱病。寒熱二證，若水火也，不可得而同治，誤即殺人。學者慎之。</p>

<h2>傷寒</h2>
<p>傷寒，必須身犯寒氣，口食寒物者，從補中益氣湯中加發散藥。屬內傷者，十居八九。其法：邪之所湊，其氣必虛，只用補中益氣湯中，從所見之證，出入加減。氣虛熱甚者，少用附子，以行參耆之劑。如果氣虛者，方可用此法。以上傷寒治法，可用於南方，不宜北。</p>

<h2>暑</h2>
<p>戴云：暑乃夏月炎暑也，盛熱之氣著人也。有冒、有傷、有中、三者有輕重之分，虛實之辯。或腹痛水瀉者，胃與大腸受之；噁心者，胃口有痰飲也；此二者，冒暑也。可用黃連香薷飲。蓋黃連退暑熱，香薷消蓄水。或身熱頭疼躁亂不寧者，或身如針刺者，此為熱傷在分肉也。當以解毒白虎湯加柴胡。氣如虛者，加人參。或咳嗽發寒熱、盜汗出不止、脈數者，熱在肺經，用清肺湯、柴胡天水散之類。急治則可，遲則不可治矣。或火乘金也，此為中暑。凡治病須要明白辨別，慎勿滾同施治。春秋間亦或有之，切莫執一。隨病處方為妙。</p>
<p>黃連香薷飲，挾痰加半夏，乘虛加人參、黃耆，或清暑益氣湯加減用之。</p>

<h2>注夏</h2>
<p>（屬陰虛，元氣不足。）</p>
<p>戴云：秋初夏末，頭痛腳軟，食少體熱者是也。補中益氣湯去柴胡、升麻，加炒黃柏。挾痰，止用南星、半夏、陳皮之類；或生脈散出千金方。</p>

<h2>暑風</h2>
<p>戴云：暑風者，夏月卒倒不省人事者是也。有因火者，有因痰者。火，君相二火也；暑，天地二火也；內外合而炎爍，所以卒倒也。痰者，人身之痰飲也，因暑氣入，而鼓激痰飲，塞凝心之竅道，則手足不知動躡而卒倒也。此二者皆可吐。內經曰：火鬱則發之。挾火挾痰實者，可用吐法。吐即發散也。量其虛實而吐之，吐醒後，可用清劑調治之。</p>

<h2>濕</h2>
<p>戴云：濕有自外入者，有自內出者，必審其方土之致病源。東南地下多陰雨地濕，凡受必從外入，多自下起，以重腿腳氣者多。治當汗散；久者，宜疏通滲泄。西北地高，人多食生冷濕面，或飲酒後，寒氣怫鬱，濕不能越，作腹皮脹痛，甚則水鼓脹滿，或通身浮腫如泥，按之不起，此皆自內而出也。辨其元氣多少，而通利其二便，責其根在內也。此方土內外，亦互相有之，但多少不同，須對證施治，不可執一。</p>
<p>本草蒼朮治濕，上下俱可用。</p>
<p>二陳湯加酒芩、羌活、蒼朮、散風之藥，行濕最妙。</p>

<h2>內傷</h2>
<p>內傷：病退後燥渴不解者，有餘熱在肺家，可用參苓甘草少許，薑汁冷服；或茶匙挑薑汁與之。虛者可用人參湯。世之病此者為多，但有挾痰者，有挾外邪者，有熱鬱於內而發者，皆以補元氣為主。看其所挾之病，而兼用藥。</p>

<h2>火</h2>
<p>有可發者二：風寒外來者可發，郁者可發。</p>
<p>陰虛火動難治。火鬱當發看何經；輕者可降，重則從其性升之，實火可瀉。小便降火極速。</p>
<p>凡氣有餘便是火。</p>
<p>火急甚重者，必緩之，生甘草兼瀉兼緩，人參、白朮亦可。</p>
<p>人壯氣實、火盛顛狂者，可用正治，或硝冰水飲之。人虛，火盛狂者，可用生薑湯與之。若投以冰水正治，立死。有補陰即火自降者，炒黃柏、地黃之類。</p>
<p>山梔子仁大能降火，從小便泄去。其性能屈曲下行，降火人所不知。</p>
<p>凡火盛者，不可驟用涼藥，必用溫散。</p>
<p>又方：左金丸治肝火</p>
<p>黃連（六兩）　茱萸（一兩或半兩）　水為丸。白湯下五十丸。</p>

<h2>傷風</h2>
<p>戴云：新咳嗽，鼻塞聲重者是也。</p>
<p>屬肺者多，散宜辛溫或辛涼之劑。</p>

<h2>發斑</h2>
<p>（屬風熱。）</p>
<p>戴云：斑，有色點而無頭粒者是。如有頭粒，即疹也。風熱挾痰而作，自里而發於外，通聖散消息，當以微汗而散之。下之，非理也。</p>
<p>內傷斑者，胃氣極虛，一身火遊行於外所致。宜補以降之。發斑似傷寒者，痰熱之病發於外，微汗以散之。下之，非理也。</p>

<h2>疹</h2>
<p>戴云：疹，浮小有頭粒者是。隨出即收，收則又出者是也。非若斑之無頭粒也。當明辨之。</p>
<p>屬熱與痰在肺，清肺火降痰，或解散出汗，亦有可下者。</p>

<h2>溫病</h2>
<p>眾人病一般者是也。又謂之天行時疫。有三法：宜補、宜降、宜散。</p>
<p>又方：</p>
<p>大黃　黃芩　黃連　人參　桔梗　防風　蒼朮　滑石　香附　人中黃</p>
<p>上為末，神麯為丸。每服五七十丸。分氣血痰作湯使：氣虛，四君子湯；血虛，四物湯；痰多，二陳湯送下。如熱甚者，可用童子小便送下。</p>
<p>大頭天行病，東垣有方：</p>
<p>羌活　酒芩　大黃（酒蒸）</p>
<p>冬溫為病，非其時而有其氣者。冬時君子當閉藏，而反發泄於外。專用補藥帶表。</p>
<p>又方：以竹筒兩頭留節，中作一竅，納甘草於中，仍以竹木釘閉竅，於大糞缸中浸一月，取出曬乾，專治疫毒。</p>

<h2>瘧</h2>
<p>（有風、有暑、有食、老瘧、瘧母、痰病。）</p>
<p>老瘧病：此係風暑入陰分。在臟用血藥：川芎、撫芎、紅花、當歸，加蒼朮、白朮、白芷、黃柏、甘草煎。露一宿，次早服之。無汗要有汗，散邪為主，帶補。有汗要無汗，正氣為主，帶散。有瘧母者，用丸藥消導，醋煮鱉甲為君，三稜、蓬朮、香附隨證加減。</p>
<p>三日一發者，受病一年。間發者，受病半年。一日一發者，受病一月。連二日發者，住一日者，氣血俱受病。一日間一日者，補藥帶表。藥後用瘧丹截之。在陰分者用藥徹起，在陽分方可截之。</p>
<p>又方：</p>
<p>草果　知母　檳榔　烏梅　常山　甘草（炙）　穿山甲（炮）　用水酒一大碗，煎至半碗，露一宿。臨發日前二時，溫服。如吐，則順之。</p>
<p>截瘧青蒿丸：</p>
<p>青蒿（一兩）　冬青葉（二兩）　馬鞭草（二兩）　官桂（二兩）</p>
<p>上三葉，皆曬乾，秤為末，法丸如胡椒子大。每兩作四服。於當發前一時服盡。</p>
<p>大法：暑風必當發汗。夏月多在風涼處歇，遂閉其汗，而不泄。因食者，從食上治。</p>
<p>瘧而虛者，須先用參朮一二帖，托住其氣不使下陷，後用他藥。治內傷挾外邪者同法。內必主痰，必以汗解，二陳湯加常山、柴胡、黃芩、草果。</p>
<p>瘧而甚者，發寒熱、頭痛如破、渴而飲水、自汗。可與參、耆、朮、苓、連、梔子、川芎、蒼朮、半夏等治。</p>
<p>久病瘧，二陳湯加川芎、蒼朮、柴胡、葛根、白朮，一補一發。</p>

<h2>咳嗽</h2>
<p>風寒、火（主降火）、勞、肺脹、火鬱、痰（主降痰）。</p>
<p>戴云：風寒者，鼻塞、聲重、惡寒者是也；火者，有聲、痰少、面赤者是也；勞者，盜汗出，兼痰者，多作寒熱；肺脹者，動則喘滿，氣急息重；痰者，嗽動便有痰聲，痰出嗽止。五者大概耳，亦當明其是否也。</p>
<p>風寒，行痰開腠理。二陳湯加麻黃、杏仁、桔梗。</p>
<p>火，降火、清金、化痰。</p>
<p>勞，四物湯中加竹瀝、薑汁。必以補陰為主。</p>
<p>肺脹而嗽者，用訶子、青黛、杏仁。訶子能治肺氣，因火傷極，遂成郁遏脹滿，取其味酸苦，有收斂降火之功。佐以海蛤粉、香附、栝蔞、青黛、半夏曲。</p>
<p>食積痰作嗽發熱者，半夏、南星為君，栝蔞、蘿蔔子為臣，青黛、石鹼為使。</p>
<p>火鬱嗽者，訶子、海石、栝蔞、青黛、半夏、香附。</p>
<p>咳嗽聲嘶者，此血虛受熱也。用青黛、蛤粉，蜜調服。</p>
<p>久嗽風入肺，用鵝管石、雄黃、鬱金、款冬花碾末和艾中，以生薑一片留舌上灸之，以煙入喉中為度。</p>
<p>乾咳嗽者，難治。此係火鬱之證，乃痰鬱火邪在中。用苦梗以開之，下用補陰降火。不已，則成勞，倒倉好。此證不得志者有之。</p>
<p>嗽而脅痛，宜疏肝氣，用青皮等方。在後，二陳湯內加南星、香附、青黛、薑汁。</p>
<p>治嗽藥，大概多用生薑者，以其辛散也。</p>
<p>上半日嗽多者，屬胃中有火。貝母、石膏能降胃火。</p>
<p>午後嗽多者，此屬陰虛。必用四物湯加知母、黃柏，先降其火。</p>
<p>五更嗽多者，此胃中有食積，至此時候，流入肺金。知母、地骨皮降肺火。</p>
<p>火氣浮於肺者，不宜用涼藥，用五味、五倍斂而降之。有痰因火逆上者，先治火，後治其痰也。</p>
<p>肺虛甚者用參膏，此好色腎虛有之。以生薑、陳皮佐之。大概有痰者，可加痰藥治之。</p>
<p>治嗽多用粟殼，不必疑，但要先云病根，此乃收後之藥也。師云：陰分嗽者，多屬陰虛治之也。</p>
<p>有嗽而肺脹壅遏不得眠者，難治。</p>
<p>治嗽煙筒：</p>
<p>佛耳草　款冬花　鵝管石</p>
<p>上為末，用紙卷燒其煙燻之；或白湯調亦得。</p>
<p>治嗽有痰，天突、肺腧二穴灸。治嗽泄火熱，大瀉肺氣，三椎骨下橫過各一寸半是穴。</p>
<p>嗽：春是春升之氣，用清藥，二陳加薄、荊之類；夏是火炎上，最重芩、連；秋是濕熱傷肺；冬是風寒外來，用藥發散之後，以半夏必逐去痰，庶不再來。</p>
<p>又方：治嗽劫藥。</p>
<p>五味子（半兩）　五倍子（一錢）　甘草（二錢半）　風化硝（一錢）　為末以蜜為丸，噙化之。</p>

<h2>痰</h2>
<p>（脈浮當吐。）</p>
<p>凡治痰，用利藥過多，致脾氣下虛，則痰反易生多。</p>
<p>濕痰用蒼朮。</p>
<p>老痰：海石、半夏、栝蔞子、香附、五倍子。</p>
<p>熱痰用青黛、黃連。</p>
<p>食積痰：神麯、麥蘖、山楂子。</p>
<p>痰在腸胃間者，可下而愈。痰在經絡中者，非吐不可出。吐法中就有發散之義也。</p>
<p>膈上之痰，必用吐之，瀉亦不能去也。</p>
<p>氣實痰熱結在上者，則吐。吐難得出，或成塊，或吐咯不出，氣滯兼郁者，此則難治矣。</p>
<p>膠固者，必用吐之。</p>
<p>吐法兼用牙茶、齏水、薑汁、醋少許，栝蔞散少許，加防風、桔梗，皆升動其氣，便吐也。</p>
<p>吐法：用附子尖　桔梗蘆　人參蘆　瓜蒂　砒（不甚用）　藜蘆　艾葉　末茶</p>
<p>上藥，此皆自吐，不用手探。但藥但湯，皆可吐。</p>
<p>吐法：先以布搭膊勒腰，於不通風處行此法。</p>
<p>蘿蔔子半升擂和，以漿水一碗，濾去粗，入少油與蜜，旋至半溫。服後，以鵝翎探吐。凡用鵝翎，須以桐油浸，卻以皂角水洗去肥，曬乾用之。</p>
<p>又法：用蝦帶殼半斤，入醬、蔥、姜等料物煮汁。先吃蝦，後飲汁，以翎勾引吐，必須緊勒肚腹。</p>
<p>二陳湯一身之痰都能管。如在下，加下引藥；如在上，加上引藥。</p>
<p>凡人身上中下有塊者，多是痰也。問其平日好食何物，吐下後用藥。</p>
<p>許學士用蒼朮治痰飲成窠囊一邊，行極效。痰挾瘀血，遂成窠囊。</p>
<p>痰之清者屬寒，用二陳湯之類。</p>
<p>內傷挾痰，必用人參、黃耆、白朮之屬，多用薑汁傳送。或用半夏之屬。虛甚者，宜加竹瀝。</p>
<p>痰熱者多挾風，外證為多。</p>
<p>濕者多軟，如身倦而重之類。熱者清之；食積者必用攻之；兼氣虛者，用補氣藥補之。</p>
<p>因火盛逆上者，治火為先。白朮、黃芩、石膏之類。中氣不足，則加人參、白朮。痰之為物，隨氣升降，無處不到。</p>
<p>脾虛者，清中氣。二陳加白朮之類，兼用提藥。</p>
<p>中焦有痰與食積，胃氣賴其所養，卒不便虛。若攻之盡，則虛矣。</p>
<p>眩暈嘈雜，乃火動其痰。用二陳湯加梔子芩連類。</p>
<p>噫氣吞酸，此係食鬱有熱，火氣上動。以黃芩為君，南星、半夏為臣，橘紅佐之。熱多者，加青黛。</p>
<p>痰在脅下，非白芥子不能達。</p>
<p>痰在皮裡膜外者，非薑汁、竹瀝不可達。</p>
<p>痰在膈間，使人顛狂健忘，宜用竹瀝。風痰亦服竹瀝，又能養血。痰在四肢，非竹瀝不開。</p>
<p>痰結核在咽喉，燥不能出，入化痰藥加軟堅咸藥。</p>
<p>杏仁　海石　桔梗　連翹　栝蔞仁</p>
<p>少佐朴硝，以薑汁、蜜、調丸。噙化之。</p>
<p>海粉即海石。熱痰能降，濕痰能燥，結痰能軟，頑痰能消。可入丸子、末子，不可入煎藥。</p>
<p>黃芩治熱痰，假以降其熱也。</p>
<p>竹瀝滑痰，非薑汁不能行經絡也。</p>
<p>枳實瀉痰，能沖牆壁。五倍子能治老痰。</p>
<p>小胃丹治膈上痰，熱風痰，濕痰，肩膊諸痛，然能損胃氣。食積痰實者，用之不宜多。</p>
<p>青礞石丸去濕痰，重在風化硝。</p>
<p>潤下丸降痰最妙。</p>
<p>陳皮（半斤，去白，以水化鹽半兩，拌陳皮，令得所煮，候乾，炒燥。一方，不去白）　甘草（一兩，炙）</p>
<p>上為末，蒸餅丸，綠豆大。每服三十五丸，溫水下。</p>
<p>油炒半夏，大治濕痰，又治喘，止心痛。粥丸。薑湯下三十丸。</p>
<p>痰方：</p>
<p>黃芩（空心）　香附　半夏（薑製）　貝母　以上治濕痰。加栝蔞仁、青黛作丸子，治熱痰。</p>
<p>中和丸治濕痰氣熱。</p>
<p>蒼朮　黃芩　香附　半夏　各等分，為末，粥丸。</p>
<p>燥濕痰方，亦治白濁因痰者。</p>
<p>南星（一兩）　半夏（一兩）　蛤粉（二兩）　青黛（為衣）</p>
<p>上為末，神麯糊丸。</p>
<p>痰嗽方：</p>
<p>黃芩（一兩半，酒浸洗）　滑石（半兩）　貝母（一兩）　南星（一兩）　風化硝（二錢半）　白芥子（半兩，去殼。）</p>
<p>上為末，湯浸，蒸餅為丸。</p>
<p>導痰湯：</p>
<p>半夏（四兩）　南星　橘皮　枳殼　赤茯苓（一兩）　甘草（半兩）</p>
<p>用生薑煎服之。</p>
<p>千緡湯</p>
<p>半夏（七枚泡製四片破之）　皂角（一寸二分去皮炙）　甘草（一寸炙）　生薑（如指大）　煎服之，治喘。</p>
<p>治痰方</p>
<p>南星　半夏　滑石　輕粉（各三錢）　巴豆（三十粒）</p>
<p>上用皂角仁浸濃汁，丸如梧桐子大。每服五十丸。</p>
<p>黃連化痰丸</p>
<p>黃連（一兩）　陳皮（五錢）　吳茱萸（一錢，酒浸）　半夏（一兩五錢）</p>
<p>上為末，入桃仁二十四個，研如泥，和勻，神麯糊丸，如綠豆大。每服百丸，薑湯送下。</p>
<p>消痰方</p>
<p>益元散（七錢）　吳茱萸（三錢）</p>
<p>治郁痰方</p>
<p>白殭蠶　杏仁　栝蔞　訶子　貝母</p>

<h2>喘</h2>
<p>戴云：有痰喘，有氣急喘，有胃虛喘，有火炎上喘。痰喘者，凡喘便有痰聲。氣急喘者，呼吸急促而無痰聲。有胃虛喘者，抬肩、擷肚、喘而不休。火炎上喘者，乍進乍退，得食則減，食已則喘。大概胃中有實火，膈上有稠痰，得食咽墜下稠痰，喘即止。稍久，食已入胃，反助其火，痰再升上，喘反大作。俗不知此，作胃虛，治以燥熱之藥者，以火濟火也。昔葉都督患此，諸醫作胃虛治之，不愈。後以導水丸利五六次而安矣。</p>
<p>凡久喘，未發以扶正氣為要，已發以攻邪為主。</p>
<p>有氣虛短氣而喘，有痰亦短氣而喘。</p>
<p>有陰虛，自小腹下火起而上者。</p>
<p>喘急有風痰者，婦人大全方千緡湯。</p>
<p>陰虛有痰喘急者，補陰降火。四物湯加枳殼、半夏。</p>
<p>氣虛者，人參、蜜炙黃柏、麥門冬、地骨皮之類。</p>
<p>大概喘急之病，甚不可用苦藥涼藥，火氣盛故也。可用導痰湯加千緡湯治之。</p>
<p>諸喘不止者，用劫藥一二帖則止之。劫藥之後，因痰治痰，因火治火。椒目碾極細末，用一二錢以生薑湯調下，止之。</p>
<p>又法：用蘿蔔子蒸熟為君，皂角燒灰，等分為末，以生薑汁煉蜜為丸，小桐子大。每服五七十丸，噙化下之。效。</p>

<h2>哮</h2>
<p>（專主於痰，宜吐法。）</p>
<p>治哮必用薄滋味，不可純用涼藥，必帶表散。</p>
<p>治哮方：用雞子略敲，殼損膜不損，浸於尿缸內，三四日，夜取出。煮熟食之，效。蓋雞子能去風痰。</p>

<h2>痢</h2>
<p>（身熱、後重、腹痛、下血。）</p>
<p>戴云：痢雖有赤白二色，終無寒熱之分，通作濕熱治。但分新舊，更量元氣。用藥與赤白帶同。</p>
<p>身熱挾外感：不惡寒，小柴胡湯去人參。惡寒發熱為表證，宜微汗和解。</p>
<p>蒼朮　川芎　陳皮　芍藥　甘草　生薑煎服。</p>
<p>後重，積與氣鬱墜下，兼升兼消。</p>
<p>或氣行血和積少，但虛坐努力，此為亡血。倍用歸身尾，卻以生芍藥、生地黃、桃仁佐之，復以陳皮和之。</p>
<p>或下痢而大孔痛者，此因熱流於下也。用木香、檳榔、黃芩、黃連（炒）、乾薑。</p>
<p>或痢退減十之七八，積已盡，糟粕未實，當炒芍藥、炒白朮、炙甘草、陳皮、茯苓湯下固腸丸三十粒。然固腸丸性躁，有去濕實腸之功，恐滯氣未盡者，不可遽用此藥，只宜單服此湯可也。</p>
<p>或痢後糟粕未實，或食稍多，或飢甚方食腹中作痛者，切勿驚恐。以白朮、陳皮各半盞煎服。和之則安。</p>
<p>或久痢後，體虛氣弱，滑泄不止，又當以訶子肉、豆蔻、白礬、半夏之類擇用以澀之。甚則加牡蠣，然須以陳皮為佐。若大澀，亦能作痛。又甚者，灸大樞、氣海。</p>
<p>古方用厚朴為瀉凝滯之氣，然樸太溫而散氣，久服，大能虛人。滯氣稍行，即去之。余滯未盡，以炒枳殼、陳皮。然枳殼亦能耗氣，比之厚朴少緩，比陳皮亦重。滯退一半，當去之，只用陳皮以和諸藥。陳皮去白，有補瀉之兼才，若為參朮之佐，亦能補也。</p>
<p>凡痢疾腹痛，必以白芍藥、甘草為君，當歸、白朮為佐。惡寒痛者加桂；惡熱痛者加黃柏。達者更能參以歲氣、時令用藥，則萬舉萬全，豈在乎執方哉。</p>
<p>諸不治證：</p>
<p>下痢純血者必死。下痢如塵腐色者死。</p>
<p>下痢如屋漏者死。下痢如竹筒注者，不可治。</p>
<p>下痢如魚腦者，半生半死。</p>

<h2>禁口痢</h2>
<p>（胃口熱甚故也。）</p>
<p>黃連多加人參煮湯，終日呷之，如吐了再吃，開以降之。人不知此，多用溫藥甘味。此以火濟火，以滯益滯，哀哉。</p>
<p>一方：臍中用田螺，盦之以引下其熱。</p>
<p>亦有誤服熱藥澀藥之毒犯胃者，當明審以祛其毒。痢方亦作丸：</p>
<p>大黃　黃連　黃芩　黃柏　枳殼　當歸　白芍藥　滑石　甘草　桃仁　白朮（各等分）</p>
<p>上為末，神麯糊丸。</p>
<p>孫郎中因飲水過多，腹脹瀉痢帶白。</p>
<p>蒼朮、白朮、厚朴、茯苓、滑石</p>
<p>上煎，下保和丸。</p>
<p>小兒八歲下痢純血，以食積治。</p>
<p>蒼朮　白朮　黃芩　白芍　滑石　茯苓　甘草　陳皮　炒曲　上煎，下保和丸。</p>
<p>又下痢法：熱不止者屬陰虛，用寒涼藥兼升藥（藥熱）。</p>

<h2>泄瀉</h2>
<p>（濕、氣虛、火、痰、食積。）</p>
<p>戴云：凡瀉水腹不痛者，是濕也。飲食入胃不住，或完穀不化者，是氣虛也。腹痛瀉水，腹鳴，痛一陣瀉一陣，是火也。或瀉，時或不瀉，或多或少，是痰也。腹痛甚而瀉，瀉後痛減者，是食積也。</p>
<p>濕，燥濕兼滲泄之。四苓散加蒼朮、白朮。甚者，二術炒。</p>
<p>氣虛，人參、白朮、芍藥（炒）、升麻。</p>
<p>火，宜伐火，利小水。黃芩、木通入四苓散。</p>
<p>痰積，宜豁之。海石、青黛、黃芩、神麯、蛤粉。或用吐法。</p>
<p>食積，宜消導疏滌之。神麯、大黃。</p>
<p>以上諸藥皆作丸子服之。</p>
<p>凡泄瀉水多者，仍用五苓散治之。</p>
<p>世俗類用澀藥治痢與瀉。若積久而虛者，或可行之；而初得之者，恐必變他疾，為禍不小矣。殊不知多因於濕，惟分利小水，最為上策。</p>
<p>止瀉方</p>
<p>肉豆蔻（五錢）　滑石（春冬一兩二錢）　半夏（二兩半，秋二兩）</p>
<p>又方姜曲丸</p>
<p>陳曲（六兩，炒）　陳麥（亦可）　茴香（五錢）　生薑（一兩）</p>
<p>上炒白朮、炒曲、炒芍藥，或丸、或散、或湯，作丸妙。</p>

<h2>脾泄</h2>
<p>治一老人，奉養大過，飲食傷脾，常常泄瀉，亦是脾泄之疾。</p>
<p>白朮（二兩，炒）　白芍藥（一兩，酒拌炒）　神麯（一兩半，炒）　山楂（一兩半，炒）　半夏（一兩，洗）　黃芩（五錢炒）</p>
<p>上為末，荷葉包，飯煨為丸。</p>
<p>治一老人，年七十，面白，脈弦數，獨胃脈沉滑。因飲白酒作痢，下血淡水膿後腹痛，小便不利，裡急後重。參朮為君，甘草、滑石、檳榔、木香、蒼朮，最少下保和丸二十五丸。第二日前證俱減，獨小便不利，以益元散服之。</p>

<h2>霍亂</h2>
<p>戴云：霍亂者，吐也，有聲有物。凡有聲無物而躁亂者，謂之乾霍亂也。</p>
<p>轉筋不住，男子以手挽其陰，女子以手牽其乳近兩旁邊，此乃千金妙法也。</p>
<p>內有所積，外有所感，陽不升，陰不降，乖隔而成矣。切勿以米湯，吃之立死。脈多伏，為絕。</p>
<p>見成吐瀉還用吐，提其氣起。</p>
<p>大法：生薑理中湯最好。有可吐者，有可下者。吐用二陳湯加減亦可；或梓樹木煎湯吐亦可。</p>

<h2>乾霍亂</h2>
<p>此病最難治，死在須臾，升降不通故也。</p>
<p>此係內有物所傷，外有邪氣所遏。有用吐法者，則兼發散之義也。</p>
<p>吐提其氣，極是良法。世多用鹽湯。</p>
<p>有用溫藥解散者，其法，解散不用涼藥。</p>
<p>二陳湯加和解散：川芎，防風、蒼朮、白芷。</p>

<h2>嘔吐</h2>
<p>凡有聲有物謂之嘔吐，有聲無物謂之噦。</p>
<p>有痰膈中焦食不得下者，有氣逆者，有寒氣鬱於胃口者，胃中有痰有熱者，然胃中有火與痰而致嘔吐者，多矣。</p>
<p>朱奉議以半夏、生薑、橘皮為主。</p>
<p>孫真人誤以噦為咳逆。</p>
<p>劉河間謂嘔者，火氣炎上，此特一端耳。</p>
<p>胃中有熱，膈上有痰，二陳湯加炒梔子、黃連、生薑。</p>
<p>久病嘔者，胃虛不納穀也。以生薑、人參、黃耆、白朮、香附。</p>

<h2>噁心</h2>
<p>（有熱、有痰、有虛。）</p>
<p>戴云：噁心者，無聲無物，但心中欲吐不吐，欲嘔不嘔。雖曰噁心，非心經之病，其病皆在胃口上。宜用生薑，蓋能開胃豁痰也。皆用生薑，隨證用藥。</p>

<h2>翻胃</h2>
<p>（即膈噎。膈噎乃翻胃之漸，發揮備言。）</p>
<p>戴云：翻胃有四：血虛、氣虛、有熱、有痰。血虛者，脈必數而無力；氣虛者，脈必緩而無力；氣血俱虛者，則口中多出沫，但見沫大出者，必死；有熱者，脈數而有力；有痰者，脈滑數；二者可治。血虛者，四物為主。氣虛者，四君子為主。熱以解毒為主。痰以二陳為主。大約有四：血虛、氣虛、有熱、有痰兼病，必用童便、竹瀝、薑汁、牛羊乳。</p>
<p>糞如羊屎者，斷不可治，大腸無血故也。</p>
<p>痰用二陳湯為主。寸關脈沉，或伏而大。</p>
<p>有氣滯結者，通氣之藥皆可用也。寸關脈沉而澀。</p>
<p>氣虛，四君子湯為主。血虛，四物湯為主。左手脈無力，大不可用香燥之藥，服之必死。宜薄滋味。</p>
<p>馬剝兒燒灰存性一錢重，好棗肉，平胃散二錢，溫酒調服，食即可下。然後隨病源調理，神效。</p>
<p>陳皮（三斤三兩）　厚朴（三斤二兩）　甘草（三十兩）　蒼朮（五斤）</p>

<h2>傷食</h2>
<p>戴云：惡食者，胸中有物。導痰補脾。二陳湯加白朮、山楂、川芎、蒼朮。</p>

<h2>痞</h2>
<p>（食積兼濕。東垣有法有方。）</p>
<p>又痞滿方</p>
<p>吳茱萸（三兩）　黃連（八兩）　粥為丸。</p>
<p>軟石膏碾末，醋丸，如綠豆大，瀉胃火、食積、痰。</p>

<h2>噯氣</h2>
<p>（胃中有火、有痰。）</p>
<p>南星、半夏、軟石膏、莎草根，或湯、或丸。</p>

<h2>吞酸</h2>
<p>戴云：濕熱在胃口上，飲食入胃，被濕熱鬱遏，其食不得傳化，故作酸也。如穀肉在器，濕熱則易酸也。必用茱萸順其性而折之，反佐：茱萸、黃連。</p>

<h2>嘈雜</h2>
<p>（只是痰因火動。）</p>
<p>戴云：此即俗謂之心嘈也。</p>
<p>梔子姜炒，黃連不可無。梔子、黃芩為君。</p>
<p>南星　半夏　橘皮　熱多加青黛。</p>
<p>肥人嘈雜，二陳湯加撫芎，用蒼朮、白朮、炒梔子。</p>

<h2>五疸</h2>
<p>不用分五，同是濕熱，如盦曲相似。</p>
<p>戴云：五疸者，周身皮膚並眼如梔子水染。因食積黃者，量其虛實，下其食積。其餘但利小便為先，小便利白，即黃自退。</p>
<p>輕者小溫中丸；重者大溫中丸。</p>
<p>熱多者加黃連。濕多者茵陳、五苓散，加食積藥。</p>

<h2>消渴泄瀉</h2>
<p>先用白朮、白芍藥，炒為末。調服後，卻服消渴藥。</p>
<p>消渴，養肺、降火、生血為主。分上中下治。</p>
<p>黃連末、天花粉末、人乳、生藕汁、生地黃汁。</p>
<p>上二物汁為膏，入上藥搜和，佐以薑汁和蜜湯為膏，徐徐留於舌上，白湯少許送下。</p>
<p>能食加軟石膏。栝蔞根治消渴神藥。</p>

<h2>水腫</h2>
<p>戴云：水腫者，通身皮膚光腫如泡者是也。以健脾、滲水、利小便、進飲食。元氣實者可下。</p>
<p>此因脾虛不能制水，水漬妄行，當以參朮補。脾氣得實，則自能健運，自能升降，運動其樞機，則水自行，非五苓之行水也。宜補中、行濕、利小便，切不可下。</p>
<p>二陳湯加白朮、人參為主，佐以蒼朮、炒梔子、黃芩、麥門冬，制肝木。若腹脹，少佐厚朴。氣不運，加木香、木通。</p>
<p>氣若陷下，升麻柴胡提之。隨證加減，必須補中。</p>
<p>產後必用大補氣血為主，少佐以蒼朮、茯苓，使水自降。用大劑白朮補脾。壅滿用半夏、陳皮、香附監之。</p>
<p>有熱當清肺，麥門冬、黃芩之屬。</p>
<p>一方：用山梔子去皮取仁炒，捶碎，米飲送下。若胃脘熱，病在上者，帶皮用。</p>

<h2>鼓脹</h2>
<p>（又名單鼓。其詳在格致論中。）</p>
<p>大補中氣行濕，此乃脾虛之甚。須必遠音樂、斷厚味。以大劑人參、白朮，佐以陳皮、茯苓、蒼朮之類。</p>
<p>有血虛，當以四物湯行血。</p>
<p>脈實兼人壯盛者，或可用攻藥，便用收拾白朮為主。厚朴治腹脹，因味辛，以散其氣在中焦故也。</p>

<h2>自汗</h2>
<p>（屬氣虛、濕熱、陽虛。）</p>
<p>東垣有法有方</p>
<p>人參、黃耆少佐桂枝。</p>
<p>陽虛，附子亦可用。</p>
<p>撲法：</p>
<p>牡蠣、麩皮、藁本、糯米、防風、白芷、麻黃根為末，周身撲之。</p>
<p>火氣上蒸，胃中之濕，亦能作汗。涼膈散主之。</p>
<p>痰證亦有汗者。</p>

<h2>盜汗</h2>
<p>（血虛、陰虛。）</p>
<p>戴云：盜汗者，睡則汗自出，覺則無矣。非若自汗而自出也。小兒不須治。</p>
<p>東垣有法有方，當歸大黃湯。</p>
<p>盜汗方</p>
<p>白朮（四兩。一兩用黃耆同炒；一兩用石斛同炒；一兩用牡蠣末同炒；一兩用麩皮同炒。各微黃色。余藥不用，只用白朮。）</p>
<p>上為細末。每服三錢，用粟米湯調下，盡四兩效。</p>

<h2>吃逆</h2>
<p>（有痰、氣虛、陰火。視其有餘、不足治之。）</p>
<p>戴云：吃逆者，因痰與熱，胃火者極多。</p>
<p>不足者，人參、白朮湯下大補丸。</p>
<p>有餘並痰者，吐之。人參蘆之屬。</p>

<h2>頭風</h2>
<p>（有痰者多。）</p>
<p>左屬風。荊芥、薄荷。</p>
<p>屬血虛。川芎、當歸、芍藥。</p>
<p>右屬痰。蒼朮、半夏。</p>
<p>屬熱。黃芩。</p>
<p>搐藥有用蓽茇、豬膽。</p>

<h2>頭痛</h2>
<p>（多主於痰。）</p>
<p>痛甚者火多。亦有可吐者、亦有可下者。</p>
<p>清空膏治諸般頭痛，除血虛頭痛不治。</p>
<p>血虛頭痛，自魚尾上攻頭痛，必用川芎當歸湯。</p>
<p>古方有追涎藥，出東垣試效。</p>
<p>羌活　防風　黃連（各炒一兩）　柴胡（七錢）　川芎（二錢）　甘草（一兩半，炙）　黃芩（三兩，刮去黃色，銼碎一半，酒炒一半）</p>
<p>上為末；每服二錢匕。熱盞內入茶少許，湯調如膏，抹在口內，少用湯送下，臨臥服之。</p>

<h2>頭眩</h2>
<p>痰挾氣、虛火，治痰為主。挾補氣藥，並降火藥。</p>
<p>屬痰，無痰則不能作眩。</p>
<p>屬火，痰因火動。又有濕痰者、有火多者左手脈數，熱多。脈澀，有死血。</p>
<p>右手脈實，痰積。脈大，必是久病。</p>

<h2>眩暈</h2>
<p>（火動其痰。）</p>
<p>二陳湯加黃芩、蒼朮、羌活，散風行濕。或用防風行濕之劑可也。</p>
<p>昔有一老婦，患赤白帶一年半，是頭眩，坐立不久，睡之則安。專用治赤白帶除之，其眩自安矣。</p>

<h2>眉稜痛</h2>
<p>風熱痰，作風痰治，類痛風。白朮，酒黃芩末，茶調服。</p>
<p>又方：川烏頭、草烏，二味為君，童便浸洗，炒，去毒，細辛、黃芩、羌活、甘草，佐之。</p>

<h2>耳聾</h2>
<p>少陽厥陰熱多，皆屬於熱，耳鳴者是。</p>
<p>戴云：亦有氣閉者，蓋亦是熱。氣閉者，耳不鳴也。</p>
<p>蓖麻子（四十九粒）　棗肉（十個）</p>
<p>上入人乳搗成膏子，石頭上略曬乾，便丸如桐子大，以綿裹塞於耳中。</p>
<p>又方：用鼠膽入耳中，尤好。仍開痰、散風熱。</p>
<p>大病後，須用四物湯降火。</p>
<p>有陰虛火動耳聾者，亦如上法。</p>

<h1>卷第二</h1>

<h2>心痛</h2>
<p>（即胃脘痛。）</p>
<p>心痛，雖日數多，不吃飲食，不死。若痛方止便吃還痛，必須三五服藥後，方可吃物。</p>
<p>大凡心膈之痛，須分新久。若明知身受寒氣，口食寒物而病，於初得之時，當以溫散或溫利之藥。若曰病得之稍久，則成郁矣。鬱則蒸熱，熱則久必生火，原病式中備言之矣。若欲行溫散，寧無助火添病耶。由是古方中多以山梔為熱藥之嚮導，則邪伏而病易退，正易復而病易安。雖然，病安之後，若縱恣口味，不改前非，病復作時，必難治之也。</p>
<p>山梔炒，去皮，每十五個濃煎湯一呷，入生薑汁令辣，再煎小沸服。或入芎一錢尤妙。山梔大者用七個或九個。大概胃口有熱而作痛，非山梔子不可。佐以薑汁，或半夏、橘紅各五，黃芩三，甘草一。用二陳湯加蒼、芎，倍加炒梔。痛甚者，加炒乾姜從之反治之法。心痛輕者，散之。麻黃、桂枝。重者，加石鹼、川芎、蒼朮、梔子必炒去皮用，作丸服之。</p>
<p>凡治病必須先問平日起居如何。假如心痛有因平日喜食熱物，以致血流於胃口作痛，用桃仁承氣湯下之，切記！輕者用韭汁、桔梗，能開提氣，血藥中兼用之。</p>
<p>以物拄按痛則止者，挾虛也，以二陳湯加炒乾姜和之。有蟲痛者，面上白斑、唇紅、能食，屬蟲。治苦楝根、錫灰之類。脈堅實不大便者，下之。</p>
<p>痛甚者，脈必伏。多用溫藥，不用參朮，可用附子。</p>
<p>諸痛不可用補氣藥。</p>
<p>客寒犯胃，草豆蔻丸用之。熱亦可用，止用一二服。</p>
<p>草豆蔻（一錢四分，裹燒熱去皮）　吳茱萸（湯泡，洗去梗焙乾）　益智仁　白殭蠶　橘皮　人參　黃耆（以上各八分）　生甘草　歸身　炙甘草　桂皮（各六分）　曲末　薑黃（各四分）　桃仁（七個，去皮）　半夏（一錢，洗）　麥蘖（一錢半，炒黃）　澤瀉（一錢，小便多減半用之）　柴胡（四分）　詳膈下痛多為用之。</p>
<p>上一十八味，除桃仁另研如泥外，余極細末，同桃仁研勻，用湯泡，蒸餅為丸，如桐子大。每服三十丸，食遠，用熱白湯送下。旋斟酌多少用之。</p>
<p>又方：用黃荊子炒焦為末，米飲調服。亦治白帶。</p>
<p>又方：脾痛用海蛤粉，佐以香附末。用川芎、山梔、生薑煎辣湯，調服為佳。</p>
<p>又方：單用牡粉，酒調下一二錢。氣實不可用。</p>

<h2>腰痛</h2>
<p>（濕熱、腎虛、瘀血。）</p>
<p>濕熱腰痛者，遇天陰或坐久而發者是。腎虛者，疼之不已者是也。瘀血者，日輕夜重者是也。</p>
<p>脈大者腎虛，用杜仲、龜板、黃柏、知母、枸杞、五味之類，用豬脊髓丸。</p>
<p>脈澀者瘀血，用補陰丸中加桃仁、紅花。</p>
<p>濕熱者，用蒼朮、杜仲、黃柏、川芎。</p>
<p>痰者，用南星。</p>
<p>凡諸痛皆屬火，寒涼藥不可峻用，必用溫散之藥。</p>
<p>諸痛不可用人參。蓋人參補氣，氣旺不通，而痛愈甚矣。</p>
<p>臍下忽大痛者，人中如黑色者，多死。難治也。</p>
<p>人面上忽有紅點者，多死。</p>

<h2>脅痛</h2>
<p>肝火盛；木氣實；有死血；肝急；有痰流注。</p>
<p>木氣實：川芎、蒼朮、青皮、當歸，龍會丸，瀉火要藥。</p>
<p>死血：桃仁、紅花、川芎。</p>
<p>痰流注：二陳湯加南星、蒼朮、川芎。</p>
<p>肝苦急：急食辛以散之，用撫芎、蒼朮。血病入血藥中行血。脅痛甚者，用薑汁下龍會丸，肝火盛故也。</p>
<p>咳嗽脅痛，二陳湯加南星，多香附、青皮、青黛、薑汁。</p>

<h2>腹痛</h2>
<p>（有寒、積熱、死血、食積、濕痰。）</p>
<p>戴云：寒痛者，綿綿痛而無增減者是。時痛時止者，是熱也。死血痛者，每痛有處不行移者是也。食積者，甚欲大便，利後痛減者是。濕痰者，凡痛必小便不利。</p>
<p>脈弦強者食。脈滑者痰。</p>
<p>滑痰多作腹痛，用苔芎、蒼朮、香附、白芷、生薑汁、入湯服。腹中水鳴，乃火擊動其水也。二陳湯加黃芩、黃連、梔子。</p>
<p>凡心腹痛，必用溫散。此是鬱結不散，阻氣不運，故病在下者多屬食，宜溫散之。</p>
<p>一老人腹痛年高不禁下者，用川芎、蒼朮、香附、白芷、乾薑、茯苓、滑石。</p>

<h2>痛風</h2>
<p>四肢百節走痛：風熱，風濕，血虛，有痰。</p>
<p>大法主方：蒼朮、南星、川芎、白芷、當歸、酒黃芩。</p>
<p>在上者加羌活、桂枝、桔梗、威靈仙。</p>
<p>在下者加牛膝、防己、木通、黃柏。</p>
<p>血虛者，多用川芎、當歸，佐以桃仁、紅花。</p>
<p>薄桂治痛風。無味而薄者，獨此能橫行手臂。領南星、蒼朮等治之。</p>
<p>上中下痛風方：</p>
<p>威靈仙（三錢）　南星（二兩）　苔芎（二兩）　桃仁（五錢）　白芷（五錢）　桂枝（三錢）　防己（半錢）　蒼朮（二兩）　黃柏（二兩，酒浸炒）　紅花（一錢半）　羌活（三錢）　神麯（一兩，炒）　草龍膽（五分）</p>
<p>張子元氣血虛有痰濁陰火痛風</p>
<p>人參（一兩）　白朮（二兩）　黃柏（二兩，炒黑色）　山藥（一兩）　海石（一兩）　鎖陽（五錢）　乾薑（五錢，燒灰）　南星（一兩）　敗龜板（二兩，酒炙）　熟地黃（二兩）　粥為丸。</p>
<p>治臂痛</p>
<p>半夏（一錢）　陳皮（五分）　茯苓（五分）　蒼朮（一錢半）　酒芩（一錢）　威靈仙（三分）　白朮（一錢）　甘草（少許，炒）　南星（一錢）　香附（一錢）</p>

<h2>勞瘵</h2>
<p>（其主在乎陰虛，痰與血病。）</p>
<p>青蒿（一斗五升）　童便（三斗）　文武火熬，約童便減二斗，去蒿，熬至一斗，入豬膽汁七個，再熬數沸，甘草末收之。</p>
<p>虛勞身瘦屬火。因火燒爍。</p>
<p>勞病，四物湯加人尿、薑汁。</p>

<h2>咳血</h2>
<p>（痰盛、身熱、多是血虛。）</p>
<p>戴云：咳血者，嗽出痰內有血者是。嘔血者，嘔全血者是。咯血者，每咯出血，皆是血疙瘩。衄血者，鼻中出血也。溺血，小便出血也。下血者，大便出血也。雖有名色分六，俱是熱證，但有虛、實、新、舊之不同。或妄言為寒者，誤也。</p>
<p>青黛　訶子　山梔　海石　栝蔞仁</p>
<p>上為末，薑汁蜜調，噙化。嗽甚者，加杏仁。後以八物湯加減調理。</p>
<p>身熱多是血虛。四物湯加減。</p>

<h2>嘔血</h2>
<p>（火載血上，錯經妄行。）</p>
<p>脈大、發熱、喉中痛者，是氣虛。用人參、黃耆、蜜炙黃柏、荊芥，並當歸、生地黃用之。</p>
<p>嘔血，用韭汁、童便、薑汁、磨鬱金同飲之，其血自清。</p>
<p>火載血上，錯經妄行，四物湯加炒梔子、童便、薑汁。</p>
<p>山茶花、童便、薑汁，酒調。</p>
<p>鬱金末治吐血。入薑汁、童便。</p>
<p>痰帶血絲出者，童便、薑汁、竹瀝。</p>
<p>又方：用韭汁、童便二物相吞，用鬱金細研入在二物之內，同飲。其血自消。</p>
<p>又方：治衄血以鬱金。如無鬱金，以茶、薑汁、童便和好酒調服，即止之。</p>

<h2>咯血</h2>
<p>薑汁、童便、青黛入血藥中用之，加四物湯、地黃膏、牛膝膏之類。</p>

<h2>衄血</h2>
<p>涼血行血為主。犀角地黃湯入鬱金同用。</p>
<p>經血逆行，或血腥，或唾血吐血，用韭葉汁立效。</p>

<h2>溺血</h2>
<p>（屬熱。）</p>
<p>山梔子炒，水煎服；或用小薊琥珀。</p>
<p>有血虛者，四物湯加牛膝膏。</p>

<h2>下血</h2>
<p>不可純用寒涼藥，必於寒涼藥中用辛味並溫，如酒浸炒涼藥、酒煮黃連之類。</p>
<p>有熱，四物湯加炒梔子、升麻、秦艽、阿膠珠。</p>
<p>下血屬虛，當歸散四物湯加炮乾薑、升麻。</p>
<p>又方：用白芷五倍子丸。</p>
<p>凡用血藥，不可單行單止。</p>
<p>有風邪下陷，宜升提之。蓋風傷肝、肝生血故也。有濕傷血，宜行濕消熱可也。</p>
<p>內經謂身熱即死，寒則生。此亦是大概言之，必兼證詳之則可。今豈無身熱生寒而死者。</p>
<p>脈沉小流連或微者，易治。</p>
<p>脈浮大洪數者，難愈。宜滑不宜弦。</p>
<p>仲景治痢，可溫者五法，可清者十法。或解表，或利小便，或待其自已，區分易治難治極密。但與瀉同，立法不分。學者當辨之。</p>
<p>大孔痛，一曰溫之，一曰清之。</p>
<p>久病、身冷、自汗、脈沉小者，宜溫。</p>
<p>暴病、身熱、脈浮洪者，宜清。</p>
<p>有可吐者、有可下者、有可汗者。</p>
<p>初得時，原氣未虛，必推蕩之，此通用之法。稍久氣虛，則不可。</p>
<p>先水泄，後膿血，此脾傳腎，賊邪難愈。</p>
<p>先膿血，後水泄，此腎傳脾，微邪易愈。</p>
<p>如豆汁者，濕也。蓋脾胃為水穀之海，無物不受，常兼四臟。故如五色之相雜，當先通利，此迎而奪之之義。如虛者，亦宜審之。</p>
<p>因熱而作，不可用巴豆等藥。如傷冷物者，或可用，亦宜謹之。</p>
<p>又有時疫作痢，一方一家之內，上下傳染相似，卻宜明運氣之勝，復以治之。</p>

<h2>腸風</h2>
<p>（獨在胃與大腸出。）</p>
<p>黃芩　秦艽　槐角　升麻　青黛</p>

<h2>夢遺</h2>
<p>（專主熱、脫精。）</p>
<p>戴云：因夢交而出精者謂之夢遺。不因夢而自泄精者，謂之精滑。皆相火所動，久則有虛而無寒者也。</p>
<p>帶下與夢遺同法治。</p>
<p>青黛　海石　黃柏　即椿樹根丸。</p>
<p>內傷氣血，不能固守，當補以八物湯加減，吞椿樹根丸。思想成病，其病在心，安神帶補，熱則流通。</p>
<p>知母　黃柏　蛤粉</p>

<h2>精滑</h2>
<p>（專主濕熱。）</p>
<p>戴云：滑者，小便精滑下也。俱是膀胱濕熱，雖有赤白之異，終無寒熱之別。河間云：天氣熱則水渾濁，寒則澄澈清冷，由此觀之，濁之為病，濕熱明矣。</p>
<p>黃柏　知母　牡蠣　蛤粉</p>
<p>又方：</p>
<p>良薑（三錢）　芍藥（二錢）　黃柏（二錢，燒灰存性）　樗樹皮（白皮，一兩半。）</p>
<p>上為末，糊為丸。每服三十丸。</p>

<h2>濁</h2>
<p>濕熱、有痰、有虛，赤濁屬血、白濁屬氣，寒則堅凝、熱則流通。</p>
<p>大率皆是濕熱流注，宜燥中宮之濕。用二陳湯加蒼朮、白朮，燥去濕。赤者乃是濕傷血，加白芍藥。仍用珍珠粉丸加椿樹根皮、滑石、青黛等作丸。</p>
<p>虛勞者，用補陰藥，大概不利熱藥。</p>
<p>肥白人必多痰，以二陳湯去其熱。胃弱者兼用人參，以柴胡、升麻升胃中之氣。丸藥用：</p>
<p>青黛　黃柏（炒褐色）　乾薑（炒微黑色）　海石　蛤粉</p>
<p>胃中濁氣下流為赤白濁者，用柴胡、升麻、蒼朮、白朮、二陳湯。丸藥用樗末、蛤粉、炒薑、炒黃柏。</p>
<p>專主胃中之濁氣下流，滲入膀胱，用青黛、蛤粉。</p>
<p>肝脈弦者，用青黛以瀉肝。</p>
<p>又方：</p>
<p>黃柏（一兩，炒黑）　生柏（二錢半；一作三兩）　海石（二兩）　神麯（五錢）為末，水丸。</p>
<p>有熱者，黃柏、滑石、青黛之類。</p>
<p>燥濕痰：南星、半夏、蛤粉。</p>
<p>上神麯為丸，青黛為衣。或用海石代曲。</p>
<p>張子元氣血兩虛，有痰，痛風時作，陰火間起，小便白濁，或帶下赤白，方在前痛風中。</p>
<p>一人便濁，常有半年，或時夢遺，形瘦，作心虛主治：珍珠粉丸和勻定志丸服。</p>
<p>一婦人年近六十，形肥，奉養膏粱，飲食肥美，中焦不清，濁氣流入膀胱，下注白濁，白濁即是濕痰也。</p>
<p>戴云：斷用二陳湯去痰；加升麻、柴胡升胃中之清氣；加蒼朮去濕；白朮補胃；全在活法。服四帖後，濁減大半。覺胸滿，因柴胡、升麻升動其氣。痰阻滿閉，用二陳湯加炒曲、白朮。素無痰者，升動胃氣不滿。</p>
<p>丸藥方</p>
<p>青黛　椿皮　蛤粉　滑石　乾薑（炒）　黃柏（炒）</p>
<p>上為末，炒神麯糊丸。仍用前燥濕痰丸，亦能治帶。</p>
<p>又方</p>
<p>滑石利竅，黃柏治濕熱，青黛解鬱結，蛤粉鹹寒入腎，炒乾姜味苦，斂肺氣下降，使陰血生。乾薑鹽制之。</p>

<h2>淋</h2>
<p>皆屬於痰熱。</p>
<p>淋者，小便淋漓，欲去不去，不去又來，皆屬於熱也。解熱利小便，山梔子之類，用苦甘草煎服。諸藥中皆加牛膝。</p>
<p>老人亦有氣虛者，人參、白朮中帶木通、山梔。</p>
<p>亦有死血作淋者，以牛膝作膏。此證亦能損胃不食。</p>

<h2>小便不通</h2>
<p>氣虛、血虛、痰、風閉、實熱。</p>
<p>吐之以提其氣，氣升則水自下之，蓋氣承載其水也。</p>
<p>氣虛，用人參、黃耆、升麻等，先服後吐。或參耆藥中探吐。</p>
<p>血虛，四物湯先服後吐，芎歸湯吐亦可。痰多，二陳湯先服後吐。皆用探吐。</p>
<p>痰氣閉塞，二陳湯加木香、香附探吐，實熱利之。</p>
<p>一婦人脾痛，後患大小便不通；此是痰隔中焦，氣滯於下焦。二陳湯加木通，初吃後，渣再煎服吐之。</p>

<h2>關格</h2>
<p>戴云：關格者，謂膈中覺有所礙，欲升不升，欲降不降，欲食不食，此為氣之橫格也。</p>
<p>必用吐，提其氣之橫格，不必在出痰也。</p>
<p>有痰，以二陳湯吐之，吐中便有降。有中氣虛不運者，補氣藥中升降。</p>

<h2>小便不禁</h2>
<p>屬熱、屬虛。</p>
<p>戴云：小便不禁，出而不覺，赤者有熱，白者為氣虛也。熱者，五苓散加解毒散。虛者，五苓散加四物湯。</p>

<h2>癇</h2>
<p>（驚、痰、宜吐。）</p>
<p>戴云：痰者，俗曰豬癲風者是也。</p>
<p>大率行痰為主，黃連、南星、栝蔞、半夏。</p>
<p>尋痰尋火分多少，治無不愈。</p>
<p>分痰分熱：有熱者，以涼藥清其心；有痰者，必用吐藥，吐用東垣安神丸。</p>
<p>此證必用吐，吐後用平肝之藥，青黛、柴胡、川芎之類。</p>

<h2>健忘</h2>
<p>戴云：健忘者，為事有始無終，言談不知首尾。此以為病之名，非比生成之愚頑，不知世事者。</p>
<p>精神短少者多，亦有痰者。</p>

<h2>怔忡</h2>
<p>（大段屬血虛。）</p>
<p>有慮便動，屬虛。時作時止，痰因火動。</p>
<p>戴云：怔忡者，心中不安，惕惕然如人將捕者是也。</p>
<p>瘦人多是血少，肥人屬痰，尋常者多是痰。</p>
<p>真覺心跳者，是血少。用四物安神之類。</p>

<h2>驚悸</h2>
<p>（血虛，用硃砂安神丸。）</p>

<h2>痓</h2>
<p>（大率與癇病相似。）</p>
<p>多是血虛有火兼痰，人參、竹瀝之類。不用兼風藥。</p>

<h2>血塊</h2>
<p>（一名積瘕）</p>
<p>塊在中為痰飲，在右為食積，在左為血積。</p>
<p>氣不能作塊，成聚塊乃有形之物，痰與食積、死血，此理曉然。醋煮海石、三稜、莪朮、桃仁，紅花、五靈脂、香附之類。</p>
<p>白朮湯吞下瓦龍子，能消血塊，次消痰。</p>
<p>治塊，當降火消食積。食積即痰也。</p>
<p>行死血塊去，須大補。石鹼一物，有痰積，有血塊，可用洗滌垢膩，又消食積。</p>

<h2>吐蟲</h2>
<p>以黑錫炒成灰，檳榔末、米飲、調下。</p>

<h2>癥瘕</h2>
<p>戴云：積聚癥瘕：有積聚成塊，不能移動者是癥。或有或無，或上或下，或左或右者是瘕。</p>
<p>用蜀葵根煎湯，煎人參、白朮、陳皮、青皮、甘草梢、牛膝成湯，入細研桃仁、玄明粉各少許，熱飲。一服可見塊下。</p>
<p>病重，補接之後，加減再行。</p>
<p>消塊丸，即千金大硝石丸。只可磨塊，不令人困，須量虛實而用可也。</p>
<p>硝石（六兩）　大黃（八兩）　人參　甘草（各三兩）</p>
<p>上為末，以三年苦酒三斗，置銅器中，以竹片作準，每入一升作一刻，拄器中熬。先納大黃，不住手攪，使微沸，盡一刻，乃下余藥。又盡一刻，微火熬，使可丸則取。丸如雞子中黃大。每服一丸，米飲下。如不能大丸，則作小丸，如梧子大。每服三十丸。後下如雞肝、如米泔赤黑等色。下後，忌風冷。淡軟粥將理。</p>
<p>又三聖膏</p>
<p>未化石灰（半斤，為末，瓦器中炒令淡紅色，提出火外，候熱少減，次下大黃末）　大黃（一兩，為末，就爐炒，伺熱減，入桂心末）　桂心（半兩，為末，略炒，入米醋熬成膏藥，厚攤，貼患處。）</p>
<p>貼積聚塊</p>
<p>大黃　朴硝（各一兩）</p>
<p>上為末，用大蒜搗膏，和勻貼之。</p>
<p>痞塊在皮裡膜外，須用補氣。香附開之，兼二陳湯加補氣藥。先須斷厚味。</p>
<p>茶癖：</p>
<p>石膏　黃芩　升麻</p>
<p>上為末，砂糖水調服。</p>
<p>癭氣，先須斷厚味。海藻（一兩）　黃藥（二兩）</p>
<p>上為末，以少許置於掌中，時時舐之，津嚥下。如消三分之二須止後藥服。</p>
<p>食積一方，乃在婦人門食積條下。</p>

<h2>疝</h2>
<p>濕熱痰積，流下作痛，大概因寒鬱而作也；即是痰飲、食積、並死血。</p>
<p>戴云：疝本屬厥陰，肝之一經。余嘗見俗說，小腸膀胱下部氣者，皆妄言也。</p>
<p>子和云：疝本肝經，宜通勿塞。只此見治之法；專主肝經，與腎絕無干，不宜下。㿗濕多疝氣，灸大敦穴。</p>
<p>食積與瘀血成痛者：</p>
<p>梔子　桃仁　山楂　枳實　吳茱萸</p>
<p>上為末，生薑汁、順流水作湯，調服。</p>
<p>按之不定，必用桂枝，屬虛。</p>
<p>桂枝　山梔（炒）　烏頭（細切；炒）</p>
<p>上為末，薑汁為丸。每服三十丸，劫痛。</p>
<p>治疝方，定痛速效。濕勝者加荔枝。</p>
<p>枳殼（十五個）　山梔（炒）　糖球（炒）　茱萸（炒）</p>
<p>又方：守丸。治㿗要藥，不疼者。</p>
<p>蒼朮　南星　白芷　山楂　川芎　半夏　枳實　為末，神麯作丸。</p>
<p>治陽明受濕熱，傳入大腸，惡寒發熱，小腹連毛際，結核悶痛不可忍。</p>
<p>山梔（炒）　枳殼（炒）　桃仁（炒）　山楂（等分）</p>
<p>上研細，砂缽內入生薑汁，用水一盞煎令沸。熱服之。</p>
<p>治諸疝發時，用海石、香附二味為末，以生薑汁湯調服。亦能治心痛。</p>
<p>治疝方：</p>
<p>梔子　桃仁　橘核　茱萸　川烏</p>
<p>上碾煎服。劫藥用烏頭細切，炒梔子橘核散，單止痛。</p>

<h2>腳氣</h2>
<p>蒼朮（鹽炒）　白朮　防己　檳榔　川芎　犀角　甘草　木通　黃連　生地黃（酒炒）　黃柏　有熱加黃芩　黃連</p>
<p>有熱加竹瀝、薑汁。</p>
<p>大熱及時令熱加石膏。大便實加桃仁。小便澀加牛膝。</p>
<p>有食積流注。</p>
<p>蒼朮　黃柏　防己　南星　川芎　白芷　犀角　檳榔</p>
<p>血虛加牛膝、龜板。</p>
<p>如常腫者，專主乎濕熱，朱先生有方。肥人加痰藥。</p>
<p>戴云：有腳氣衝心，宜四物加炒柏。再宜湧泉穴用附子津拌貼，以艾灸，泄引其熱。</p>
<p>健步丸</p>
<p>歸尾　芍藥　陳皮　蒼朮（各一兩）　生地黃（一兩半）　大腹子（三個）　牛膝　茱萸（各半兩）　黃芩（半兩）　桂枝（二錢）</p>
<p>上為末，蒸餅為丸。每服百丸，白朮、通草煎湯，食前下。</p>
<p>一婦人足腫</p>
<p>黃柏　蒼朮　南星　紅花（酒洗）　草龍膽　川芎　牛膝（酒洗）　生地黃</p>
<p>筋動於足，大指動上來至大腿，近腰結，奉養厚因風寒作。四物湯加酒芩、紅花、蒼朮、南星。</p>
<p>筋轉皆屬乎血熱。四物湯加酒芩、紅花。</p>
<p>大病虛脫，本是陰虛。用艾灸丹田者，所以補陽，陽生則陰生故也。不可用附子，可用參，多服。</p>

<h2>痿</h2>
<p>斷不可作風治而用風藥。</p>
<p>濕熱、痰、無血而虛、氣弱、瘀血。</p>
<p>濕熱，東垣健步方中，加燥濕降陰火藥。芩柏蒼朮之類。</p>
<p>濕痰，二陳湯中加蒼朮、黃芩、黃柏、白朮之類，入竹瀝。</p>
<p>氣虛，四君子湯加蒼朮、黃芩、黃柏之類。</p>
<p>血虛，四物湯中蒼朮、黃柏下補陰丸。</p>
<p>亦有食積妨礙不得降者。亦有死血者。</p>
<p>健步丸方</p>
<p>羌活　柴胡　滑石　甘草（炙）　天花粉（酒製，各半兩）　防己　防風　澤瀉（各三錢）　肉桂（半錢）　川烏　苦參（酒製各一錢）</p>
<p>上為末，酒糊丸如桐子大。每服七十丸。煎愈風湯，以空心下。</p>

<h2>發熱</h2>
<p>（陰虛難治。）</p>
<p>戴云：凡脈數而無力者，便是陰虛也。</p>
<p>陰虛發熱，用四物湯加黃柏。兼氣虛，加參耆白朮。蓋四物湯加黃柏，是降火補陰之妙藥。</p>
<p>又云：陰虛發熱，用四物湯。甚者加龜板、炒黃柏。</p>
<p>吃酒人發熱者難治。</p>
<p>不飲酒之人若因酒而發熱者，亦難治。</p>
<p>一男子年三十歲，因酒發熱，用青黛、栝蔞仁、薑汁，每日以數匙入口中，三日而愈。</p>

<h2>陽虛惡寒</h2>
<p>戴云：凡背惡寒甚者、脈浮大而無力者，是陽虛也。用人參、黃耆之類。甚者，加附子少許，以行參耆之氣。</p>
<p>一女子惡寒，用苦參一錢、赤小豆一錢、為末，齏水吐。用川芎、蒼朮、南星、黃芩、酒麴丸。</p>

<h2>手心熱</h2>
<p>梔子　香附　蒼朮　白芷　川芎　半夏（生用）　為末，曲糊丸。</p>

<h2>手麻</h2>
<p>此是氣虛也。</p>

<h2>手木</h2>
<p>東垣云：麻木，氣不行也。補。肺中之氣是濕痰死血。十指麻是胃中有濕痰死血。</p>

<h2>厥</h2>
<p>（因痰，用白朮、竹瀝。）</p>
<p>厥者，手足冷也。熱厥逆也，非寒證。因氣虛血虛。</p>
<p>熱承氣湯，外感解散，加薑汁酒。</p>

<h2>面寒面熱</h2>
<p>火起，寒鬱熱。面寒，退胃熱。</p>

<h2>喉痹</h2>
<p>大概多是痰熱也，只以桐油吐之。或用麝干逆流水吐。</p>
<p>又方：用李實根皮一片噙口內，更用李實根碾水敷項上，一遭立效。新採園中者。</p>

<h2>纏喉風</h2>
<p>戴云：屬痰熱。纏喉風者，謂其咽喉裡外皆腫者是也。用桐油，以鵝翎探吐。又法：用燈油腳探吐之。又方：用遠志去心，水調，敷項上，一遭立效。</p>

<h2>咽喉生瘡</h2>
<p>多屬虛。血熱遊行無制，客於咽喉。人參、蜜炙黃柏、荊芥。</p>
<p>虛：人參、竹瀝、無實火。</p>
<p>熱：黃連、荊芥、薄荷、硝石。</p>
<p>上為細末，用蜜薑汁調噙。</p>
<p>血虛，四物湯中加竹瀝。</p>

<h2>口瘡</h2>
<p>服涼藥不愈者，此中焦氣不足，虛火泛上無制。用理中湯，甚者，加附子，或噙官桂亦可。</p>
<p>又方：用西瓜漿水，口痛甚者，以此徐徐飲之。冬月紫榴皮燒灰噙之。</p>

<h2>酒皻鼻</h2>
<p>（血熱入肺。）</p>
<p>四物湯加陳皮、紅花、酒炒黃芩、煎，入好酒數滴，就炒五靈脂末，服效。又用桐油入黃連，以天吊藤，燒油熱，敷之。</p>

<h2>肺癰</h2>
<p>已破入風者不治。搜風湯吐之。（出醫壘元戎）</p>
<p>收斂瘡口，止有合歡樹皮、白蘞煎湯飲之。</p>

<h2>肺痿</h2>
<p>專主養肺、養血、養氣、清金。</p>

<h2>天疱瘡</h2>
<p>通聖散及蚯蚓泥略炒，蜜調敷之，妙。</p>
<p>從肚皮上起者，裡熱發外，還服通聖散可也。</p>

<h2>漏瘡</h2>
<p>須先服補藥以生氣血，即參、耆、朮、歸、芎為主，大劑服之。外以附子末唾和作餅如錢厚，以艾炷灸之。漏大艾炷亦大，漏小艾炷亦小。但灸令微熱，不可令痛，干則易之。乾研為末，再和再灸，如困則止。來日如前法再灸，直至肉平為效。亦有用附片灸，仍前氣血藥作膏藥貼之。</p>

<h2>痔漏</h2>
<p>用五倍子、朴硝、桑寄生、蓮房煎湯，先熏後洗。腫者，用木鱉子五倍子研細末，調敷。</p>
<p>漏專以涼藥為主。</p>
<p>痔漏方</p>
<p>人參　黃耆　當歸　川芎　升麻　枳殼　條芩　槐角</p>

<h2>腸癰</h2>
<p>作濕熱食積治，入風難治。</p>
<p>治漏外塞藥：蘆甘石小便煅，牡礪粉。</p>

<h2>結核</h2>
<p>或在頸、在項、在身、在臂；如腫毒者，多痰注作核不散。治耳後頂門各一塊。</p>
<p>殭蠶（炒）　青黛　膽星　酒大黃</p>
<p>上為末，蜜丸，噙化之。</p>
<p>頸頰下生痰核，二陳湯加炒大黃、連翹、桔梗、柴胡。</p>
<p>治臂核作痛：</p>
<p>連翹　防風　川芎　酒芩　蒼朮　皂角刺</p>
<p>治環跳穴痛，防生附骨癰方：</p>
<p>以蒼朮佐黃柏之辛，行以青皮，冬月加桂枝，夏月加條子黃芩。體虛者加土牛膝，以生甘草為使，大料煎，入生薑汁帶辣食前飲之。病甚者，加黃柏、桂枝。十數帖發不動，少加大黃一兩帖，又不動者，恐癰將成矣；急撅地成坑，以火煅紅，沃以小便，赤體坐其上，以被席圍抱下體，伏熱氣熏蒸，腠理開、血氣暢而愈。</p>

<h2>脫肛</h2>
<p>氣熱、氣虛。</p>
<p>氣虛補氣，用人參、當歸、黃耆、川芎、升麻。</p>
<p>血虛者，四物湯。</p>
<p>血熱者涼血，四物湯加黃柏炒。</p>

<h1>卷之三</h1>

<h2>婦人科</h2>

<h3>經水</h3>
<p>經水、經候、過期而作痛者，乃虛中有熱，所以作痛。</p>
<p>經水不及期，血熱也。四物湯加黃連。</p>
<p>經候將來而作痛者，血實也。</p>
<p>桃仁　香附　黃連</p>
<p>過期乃血少也。</p>
<p>川芎　當歸　帶人參白朮與痰藥。</p>
<p>過期，紫黑色有塊，血熱也，必作痛。</p>
<p>四物湯加黃連、香附。</p>
<p>淡色過期者，乃痰多也。</p>
<p>二陳湯加川芎、當歸。</p>
<p>紫色成塊者，乃是熱也。四物湯加黃連之類。</p>
<p>痰多佔住血海地位，因而下多者，目必漸昏。肥人如此。</p>
<p>南星　蒼朮　香附　川芎　作丸服。</p>
<p>肥人不及日數而多者，痰多、血虛、有熱。前方加黃連、白朮。若血枯經閉者，四物湯加桃仁、紅花。</p>
<p>軀肥脂滿經閉者，導痰湯加芎連。不可服地黃，泥膈故也。如用，以生薑汁炒。</p>

<h3>血崩</h3>
<p>崩之為病，乃血之大下，豈可為寒。但血去後，其人必虛，當大補氣血。</p>
<p>東垣有治法，但不言熱。其主於寒，學者宜再思之。</p>
<p>急則治其標。白芷湯調百草霜。</p>
<p>甚者，棕櫚皮灰，後用四物湯加乾薑調理。</p>
<p>因勞者，用參耆帶升補藥。</p>
<p>因寒者加乾薑。因熱者加黃芩、參、耆。</p>
<p>崩過多者，先服五靈脂末一服，當分寒熱。五靈脂能行能止。婦人血崩用白芷、香附為丸。</p>
<p>白帶用椒目末，又用白芷末。</p>
<p>一方：用生狗頭骨燒灰存性，或酒調服，或入藥服之。</p>
<p>又方：用五靈脂半生半熟為末，以酒調服。</p>
<p>氣虛血虛者，皆於四物湯加人參、黃耆。</p>
<p>漏下乃熱而虛者，四物湯加黃連。</p>

<h3>帶下赤白</h3>
<p>（赤屬血、白屬氣、主治燥濕為先。）</p>
<p>帶、漏、俱是胃中痰積流下，滲入膀胱。宜升。無人知此。肥人多是濕痰。</p>
<p>海石　半夏　南星　蒼朮　川芎　椿皮　黃柏</p>
<p>瘦人帶病少，如有帶者，是熱也。</p>
<p>黃柏　滑石　川芎　椿皮　海石</p>
<p>甚者，上必用吐，以提其氣；下用二陳湯加蒼朮、白朮，仍用丸子（一本作瓦龍子）。</p>
<p>又云：赤白帶皆屬於熱，出於大腸小腸之分。</p>
<p>一方：黃荊子炒焦為末，米飲湯下，治白帶；亦治心痛。</p>
<p>羅先生治法：或十棗湯、或神祐丸、或玉燭散、皆可用，不可峻攻。實者可用此法，虛則不宜。</p>
<p>血虛者，加減四物湯。</p>
<p>氣虛者，以參朮陳皮間與之。</p>
<p>濕甚者，用固腸丸。</p>
<p>相火動者，於諸藥中少加炒柏。</p>
<p>滑者，加龍骨、赤石脂。</p>
<p>滯者，加葵花。性燥者，加黃連。</p>
<p>寒月少入姜附。臨機應變，必須斷厚味。</p>
<p>良薑　芍藥　黃柏（二錢，各燒灰）　入椿樹皮末（一兩半）</p>
<p>上為末，粥為丸。每服三四十丸。</p>
<p>痰氣帶下者：</p>
<p>蒼朮　香附　滑石　蛤粉　半夏　茯苓</p>
<p>婦人上有頭風、鼻涕，下有白帶。</p>
<p>南星　蒼朮　黃柏（炒焦）　滑石　半夏　川芎　辛夷　牡蠣粉（炒）　茯苓</p>
<p>白帶並痛風：</p>
<p>半夏　茯苓　川芎　陳皮　甘草　蒼朮（炒浸）　南星　牛膝　黃柏（酒浸，曬乾炒）</p>

<h3>子嗣</h3>
<p>肥盛婦人不能孕育者，以其身中脂膜閉塞子宮，而致經事不能行。可用導痰湯之類。</p>
<p>瘦怯婦人不能孕育者，以子宮無血，精氣不聚故也。可用四物湯，養血、養陰等藥。</p>

<h3>產前胎動</h3>
<p>孕婦人因火動胎，逆上作喘者，急用條黃芩、香附之類。將條芩更於水中沉，取重者用之。</p>
<p>固胎</p>
<p>地黃（半錢）　人參　白芍（各一錢）　白朮（一錢半）　川芎　歸身尾（一錢）　陳皮（一錢）　甘草（二錢）　糯米（一十四粒）　黃連（些小）　黃柏（些小）　桑上羊兒藤（七葉完者）</p>
<p>上㕮咀煎湯服之。</p>
<p>血虛不安者用阿膠。痛者縮砂，行氣故也。</p>
<p>一切病不可表。</p>

<h3>惡阻</h3>
<p>（從痰治。）</p>
<p>戴云：惡阻者，謂婦人有孕噁心，阻其飲食者是也。</p>
<p>肥者有痰，瘦者有熱，多用二陳湯。</p>
<p>或白朮為末，水丸。隨所好，或湯或水下。</p>
<p>婦人懷妊愛物，乃一臟之虛。假如肝臟虛，其肝氣止能生胎，無餘物也。</p>
<p>血塊、死血、食積、痰飲、成塊在兩脅，動作腹鳴、嘈雜、眩暈、身熱、時作時止。</p>
<p>黃連（一兩，一半用茱萸炒，去茱萸；一半益智炒，去益智）　山梔（半兩，炒）　臺芎（半兩）　香附（一兩，用便浸）　蘿蔔子（一兩半炒）　山楂（一兩）　三稜　青皮　神麯（各半兩）　莪朮（半兩，用米醋煮）　桃仁（半兩，留尖去皮）　白芥子（一兩半，炒）　瓦龍子（消血塊）</p>
<p>為末，作丸子服之。</p>
<p>婦人血塊如盤，有孕難服峻削。</p>
<p>香附（四兩，醋煮）　桃仁（一兩，去皮尖）　海石（一兩，醋煮）　白朮（一兩）</p>
<p>為末，神麯為丸。</p>

<h3>束胎</h3>
<p>束胎丸，第八個月服。</p>
<p>黃芩（酒炒。夏用一兩，秋用七錢半，冬用半兩）　茯苓（七錢半）　陳皮（二兩，忌火）　白朮（二兩粥為丸。）</p>
<p>束胎散即達生散</p>
<p>人參（半錢）　陳皮（半錢）　白朮　白芍　歸身尾（各一錢）　甘草（二錢，炙）　大腹皮（三錢）　紫蘇（半錢）</p>
<p>或加枳殼、砂仁作一帖；入青蔥五葉，黃楊木葉梢十個，煎。待於八九個月，服十數帖，甚得力。或夏加黃芩，冬不必加；春加川芎。或有別證，以意消息。</p>
<p>第九個月服</p>
<p>黃芩（一兩，酒炒。宜熱藥，不宜涼藥。怯弱人減半）　白朮（一兩）　枳殼（七錢半，炒）　滑石（七錢半，臨月十日前小便多時，減此一味。）</p>
<p>上為末，粥為丸，如梧桐子大。每服三十丸，空心熱湯下。不可多，恐損元氣。</p>

<h3>安胎</h3>
<p>白朮　黃芩　炒麵　粥為丸。</p>
<p>黃芩安胎，乃上中二焦藥，能降火下行。</p>
<p>縮砂安胎治痛，行氣故也。</p>
<p>益母草即茺蔚子，治產前產後諸病，能行血養血。難產作膏：地黃膏、牛膝膏。</p>

<h3>胎漏</h3>
<p>（氣虛、血虛、血熱。）</p>
<p>戴云：胎漏者，謂婦人有胎，而血漏下也。</p>

<h3>子腫</h3>
<p>（濕多。）</p>
<p>戴云：子腫者，謂孕婦手足、或頭面、通身浮腫者是也。用山梔炒一合，米飲湯吞下。三因方中有鯉魚湯。</p>

<h3>難產</h3>
<p>難產之由，亦是八九個月內不謹者。</p>
<p>氣血虛故，亦有氣血凝滯而不能轉運者。</p>

<h3>催生方</h3>
<p>白芷灰　滑石　百草霜</p>
<p>上為末，芎歸湯或薑汁調服之。</p>
<p>治胎衣不下　婦人大全方，別有治法。</p>

<h3>產後血暈</h3>
<p>（虛火載血，漸漸暈來。）</p>
<p>用鹿角燒灰，出火毒，研為極細末，以好酒調，灌下即醒。行血極快也。</p>
<p>又方：用韭葉細切，盛於有嘴瓶中，以熱醋沃之，急封其口，以嘴塞產婦鼻中，可愈眩暈。</p>

<h3>產後補虛</h3>
<p>人參　白朮（各二錢）　黃芩　陳皮　川芎（各半錢）　歸身尾（半錢）　甘草（一錢，炙。）　有熱加生薑（三錢）　茯苓（一錢）</p>
<p>必用大補氣血，雖有雜證，以末治之。</p>
<p>當清熱，補血氣。</p>

<h3>消血塊</h3>
<p>滑石（二錢）　沒藥（一錢）　麒麟竭（一錢，無則用牡丹皮）　為末，醋糊作丸。</p>
<p>瓦龍子能消血塊。</p>

<h3>泄</h3>
<p>川芎　黃芩　白朮　茯苓　乾薑　滑石　白芍（炒）　陳皮</p>
<p>㕮咀，煎湯服。</p>

<h3>惡露不盡</h3>
<p>謂產後敗血所去不盡，在小腹作痛。</p>
<p>五靈脂　香附末　蛤粉　醋丸　甚者入桃仁（不去尖）</p>
<p>如惡血不下，以五靈脂為末，神麯糊丸，白朮陳皮湯下。</p>

<h3>中風</h3>
<p>不可作風治，切不可以小續命湯服之。必大補氣血，然後治痰。當以左右手脈分其氣血多少而治。</p>
<p>口眼喎斜，不可服小續命湯。</p>

<h3>發熱惡寒</h3>
<p>大發熱必用乾薑，輕用茯苓，淡滲其熱。一應苦寒熱發表藥，皆不可用也。</p>
<p>才見身熱，便不可表。發熱惡寒，皆是氣血。左手脈不足，補血藥多於補氣藥。右手脈不足，補氣藥多於補血藥。</p>
<p>惡寒、發熱、腹滿者，當去惡血。脈滿者不是，腹痛者是。</p>
<p>產後不可下白芍，以其酸寒伐生髮之氣故也。</p>
<p>產後一切病皆不可發散。</p>

<h2>小兒科</h2>
<p>小兒食積、痰熱傷乳為病。大概肝與脾病多。</p>
<p>小兒肝病多，及大人亦然。肝只是有余；腎只是不足。</p>

<h3>吐瀉黃疸</h3>
<p>三稜　莪朮　陳皮　青皮　神麯　麥芽　甘草　白朮　茯苓　黃連　上為末，水調服。</p>
<p>傷乳吐瀉者加山楂。時氣吐瀉者加滑石。發熱者加薄荷。</p>
<p>吐瀉用益元散。錢氏五補五瀉之藥俱可用。</p>

<h3>急慢驚風</h3>
<p>發熱、口瘡、手心伏熱、痰熱、痰喘、痰嗽。</p>
<p>並用通法；重則用瓜蒂散，輕則用苦參赤小豆末。須酸齏汁調服。吐之後，用通聖散蜜丸服之。</p>
<p>驚有二證：一者熱痰，主急驚，當直瀉之；一者脾虛，乃為慢驚，所主多死，當養脾。</p>
<p>東垣云：慢驚者，先實脾土，後散風邪。</p>
<p>急者，只用降火、下痰、養血。</p>
<p>慢者，只用硃砂安神丸，更於血藥中求之。</p>
<p>黑龍丸</p>
<p>牛膽南星　礞石（各一兩，焰硝等分煅）　天竺黃　青黛（各半兩）　蘆薈（二兩半）　硃砂（三錢）　殭蠶（五分）　蜈蚣（二錢半，燒存性）</p>
<p>上為細末，煎甘草湯膏，丸如雞頭大。每服一丸或二丸。急驚薄荷湯下，慢驚桔梗、白朮湯下。</p>
<p>神聖牛黃奪命散</p>
<p>檳榔（半兩）　木香（三錢）　大黃（二兩，麵裹煨熟為末。）　白牽牛（一兩，一半炒，一半生用）　黑牽牛（粗末，一半生用，一半炒用）　上為一處，研作細末，入輕粉少許。每服二錢，用蜜漿水調下。不拘時候，微利為度。</p>

<h3>疳病</h3>
<p>胡黃連丸</p>
<p>胡黃連（半錢，去果積）　阿魏（一錢半，醋煮，去肉積）　麝香（四粒）　神麯（二錢半，去食積）　黃連（二錢半，炒，去熱積）</p>
<p>上為末，豬膽汁丸，如黍米大。每服二十丸，白朮湯下。</p>
<p>小兒疳病腹大：胡黃連丸二十丸，白朮湯下。</p>

<h3>痘瘡</h3>
<p>（分氣虛、血虛補之。）</p>
<p>氣虛用人參、白朮，加解毒藥。</p>
<p>但見紅點，便忌升麻葛根湯，發得表虛也。</p>
<p>吐瀉、少食、為裡虛。不吐瀉、能食、為實。</p>
<p>裡實而補，則結癰腫。</p>
<p>陷伏、倒靨、灰白、為表虛；或用燒人屎。黑陷甚者，燒人屎，紅、活、綻、凸為表實，而復用表藥，則要潰爛不結痂。二者俱見，為表裡俱虛。</p>
<p>痘瘡，或初出，或未出時，人有患者，宜預服此藥。多者合少，重者合輕。方用絲瓜近蒂三寸連瓜子皮燒灰存性，為末，砂糖拌吃。入硃砂末亦可。</p>
<p>解痘瘡毒藥</p>
<p>絲瓜　升麻　酒芍藥　甘草（生用）　糖球　黑豆　犀角　赤小豆</p>
<p>解痘瘡法，已出未出皆可用。硃砂為末，以蜜水調服。多者可減，少者可無。</p>

<h3>腹脹</h3>
<p>蘿蔔子（蒸）　紫蘇梗　陳皮　乾薑（各等分）　甘草（減半）　食減者加白朮，煎服。</p>

<h3>夜啼</h3>
<p>人參（一錢半）　黃連（一錢半，薑汁炒）　甘草（半錢）　竹葉（二十片）　作二服。加姜一片，煎服之。</p>

<h3>口糜</h3>
<p>戴云：滿口生瘡者便是。江茶粉草敷之。</p>
<p>又方：苦參、黃丹、五倍子、青黛各等分，敷之。</p>

<h3>脫囊腫大</h3>
<p>戴云：脫囊者，陰囊腫大、墜下、不收上之說。</p>
<p>木通　甘草　黃連　當歸　黃芩　煎服。</p>
<p>脫囊，紫蘇葉為末，水調，敷上。荷葉裹之。</p>

<h3>脫肛</h3>
<p>戴云：脫肛者，大腸脫下之說。</p>
<p>東北方陳壁上土，湯泡，先熏後洗。亦可用脫囊藥服之。</p>

<h3>木舌</h3>
<p>戴云：木舌者，舌腫硬不和軟也。又言重舌者，亦是此類。二者蓋是熱病。用百草霜、滑石、芒硝、為末，酒調敷。</p>

<h3>癮疹</h3>
<p>（黑斑、紅斑、瘡癢。）</p>
<p>用通聖散調服。</p>

<h3>咯紅</h3>
<p>戴云：咯紅者即唾內有血，非吐血與咳血。</p>
<p>黑豆　甘草　陳皮　煎服。</p>

<h3>吃泥</h3>
<p>（胃熱故也。）</p>
<p>軟石膏　甘草　黃芩　陳皮　茯苓　白朮　煎服。</p>

<h3>痢疾食積</h3>
<p>黃芩　黃連　陳皮　甘草　煎服。</p>
<p>赤痢加紅花桃仁。白痢加滑石末。</p>
<p>食積痢</p>
<p>炒曲　蒼朮　滑石　芍藥　黃芩　白朮　甘草　陳皮　茯苓　上㕮咀煎，下保和丸。</p>

<h3>解顱</h3>
<p>乃是母氣虛與熱多耳。</p>
<p>戴云：即初生小兒頭上骨未合而開者。上以四君子湯、四物湯。有熱加酒芩、炒黃連、生甘草，煎服。外以帛束緊，用白蘞末敷之。</p>

<h3>蛔蟲</h3>
<p>楝樹根為君，佐以二陳湯，煎服。</p>

<h3>口噤</h3>
<p>鬱金　藜蘆　瓜蒂　為末，搐鼻。</p>

<h3>風痰</h3>
<p>南星（半兩，切）　白礬（半兩入器中，水高一指浸，曬乾研細末）　白附子（一兩）　用飛白麵為丸，如雞頭大。每服一丸或二丸，姜蜜薄荷湯化下服之。</p>

<h3>癩頭</h3>
<p>用紅炭焠長流水令熱，洗之。又服酒製通聖散。除大黃酒炒外，以胡荽子伏龍肝懸龍尾黃連白礬為末，調敷。</p>
<p>又方：</p>
<p>松樹厚皮（一兩，燒灰。）　白膠香（二兩，熬沸傾石上。）　黃丹（一兩，飛。）　白礬（半兩，火飛。）　軟石膏（一兩）　黃連（半兩）　大黃（五錢）　輕粉（四釐。）</p>
<p>上極細末，熬熟油調敷瘡上。須先洗了瘡口，敷乃佳。</p>

<h3>赤瘤</h3>
<p>生地黃　木通　荊芥</p>
<p>苦藥帶表之類。用巴蕉油塗患處。</p>

<h3>鼻赤</h3>
<p>雄黃、黃丹、同敷。</p>
<p>一小兒好吃粽，成腹痛。黃連、白酒藥、為末，調服乃愈。</p>

<h1>附錄</h1>

<h2>一、火豈君相五志俱有論</h2>
<p>火之為病，其害甚大，其變甚速，其勢甚彰，其死甚暴。何者？蓋能燔灼焚焰，飛走狂越，消爍於物，莫能御之。遊行乎三焦虛實之兩途：曰君火也，猶人火也；曰相火也，猶龍火也。火性不妄動，能不違道於常，以稟位聽命運行造化，生存之機矣。夫人在氣交之中，多動少靜，欲不妄動，其可得乎。故凡動者皆屬火。龍火一妄行，元氣受傷，勢不兩立。偏勝則病移他經，事非細故，動之極也，病則死矣。經所以謂一水不勝二火之火，出於天造。君相之外，又有厥陰、臟腑之火，根於五志之內，六慾七情激之，其火隨起。大怒則火起於肝，醉飽則火起於胃，房勞則火起於腎，悲哀動中則火起於肺。心為君主，自焚則死矣。丹溪又啟：火出五臟主病。曰：諸風掉眩，屬於肝火之動也。諸痛瘡瘍，屬於心火之用也。諸氣憤郁，屬於肺火之升也。諸濕腫滿，屬於脾火之勝也。經所謂一水不勝五火之火，出自人為。又考內經病機一十九條內舉屬火者五：諸熱瞀瘈，皆屬於火；諸驚禁慓，如喪神守，皆屬於火；諸氣逆上，皆屬於火；諸躁擾狂越，皆屬於火；諸病跗腫疼酸驚駭，皆屬於火。而河間又廣其說火之致病者甚多，深契內經之意。曰：喘嘔、吐酸、暴注下迫、轉筋、小便渾濁、腹脹大鼓之有聲、癰疽、瘍疹、瘤氣、結核、吐下霍亂、瞀郁、腫脹、鼻塞、鼻衄、血溢、血泄、淋閉、身熱、惡寒、戰慄驚惑、悲笑譫妄、衄蔑血汙之病，皆少陽君火之火，乃真心小腸之氣所為也。若瞀瘈暴喑、冒昧躁擾狂越、罵詈驚駭、跗腫痠痛、氣逆上衝、禁慄如喪神守、嚏嘔、瘡瘍、喉啞、耳鳴，及聾、嘔湧溢、食不下、目眛不明、暴注、瞤瘈、暴病、暴死，此皆少陽相火之熱，乃心包絡三焦之氣所為也。是皆火之變見於諸病也。謂為脈虛則浮大，實則洪數。藥之所主，各因其屬。君火者，心火也，可以濕伏，可以水滅，可以直折，惟黃連之屬可以制之。相火者，龍火也，不可以濕折之，從其性而伏之，惟黃柏之屬，可以降之。噫！瀉火之法，豈止如此，虛實多端，不可不察。以臟氣司之：如黃連瀉心火；黃芩瀉肺火；芍藥瀉脾火；柴胡瀉肝火；知母瀉腎火。此皆苦寒之味，能瀉有餘之火耳。若飲食勞倦，內傷元氣，火不兩立，為陽虛之病。以甘溫之劑除之，如黃耆人參甘草之屬。若陰微陽強，相火熾盛，以乘陰位，日漸煎熬，為火虛之病；以甘寒之劑降之，如當歸地黃之屬。若心火亢極，鬱熱內實，為陽強之病，以鹹冷之劑折之，如大黃朴硝之屬。若腎水受傷，其陰失守，無根之火，為虛之病，以壯水之劑制之，如生地黃、玄參之屬。若右腎命門火衰，為陽脫之病，以溫熱之劑濟之，如附子乾薑之屬。若胃虛過食冷物，抑遏陽氣於脾土，為火鬱之病，以升散之劑發之，如升麻乾葛柴胡防風之屬。不明諸此之類，而求火之為病，施治何所依據。故於諸經，集略其說，略備處方之用，庶免實實虛虛之禍也。</p>

<h2>二、氣屬陽動作火論</h2>
<p>捍衛沖和不息之謂氣，擾亂妄動變常之謂火，當其和平之時，外護其表，復行於里，周流一身，循環無端，出入升降，繼而有常，源出中焦，總統於肺氣，曷嘗病於人也。及其七情之交攻，五志之間發，乖戾失常，清者遽變之為濁，行者抑遏而反止，表失衛護而不和，內失健悍而少降，營運漸遠，肺失主持，妄動不已，五志厥陽之火起焉；上燔於肺氣乃病焉。何者？氣本屬陽，反勝則為火矣。河間曰：五志過極，則為火也。何後世不本此議，而一概類聚香辛燥熱之劑。氣作寒治，所據何理？且言七氣湯製作：其用青皮、陳皮、三稜、蓬朮、益智、官桂、甘草，遂以為平和可常用，通治七情所傷，混同一意，未喻其藥。以治真氣以下諸氣，尤有甚焉者，茲不復敘。況所居之情，各各不同。且夫經言九氣之變，未嘗略而不詳。如怒則氣上，喜則氣緩，悲則氣消，恐則氣下，寒則氣收，熱則氣泄，驚則氣亂，勞則氣耗，思則氣結。其言治法：高者抑之；下者舉之；寒者熱之；熱者寒之；驚者平之；勞者溫之；結者散之；喜者以恐升之；悲者以喜勝之。九氣之治，各有分別，何嘗混作寒治論，而類聚香熱之藥，通言而治諸氣，豈理之謂歟。若香辛燥熱之劑，但可劫滯氣，沖快於一時；以其氣久抑滯，藉此暫行開發之意。藥中無佐使制服所起之氣，服之，甚則增熾鬱火，蒸熏氣液而成積，自積滋長而成痰，一飲下膈，氣乃氤氳，清虛之象，若霧露之著物，雖滯易散，內挾痰積，開而復結，服之日久，安有虛實而不動，氣動而不散者乎。此皆人所受誤之由，習俗已久，相沿而化，卒莫能救。升發太過，香辛散氣，燥熱傷氣，真氣耗散，濁氣上騰，猶曰腎虛不能攝氣歸原，遂與蘇子降氣湯四磨湯下，黑鉛丹、養氣丹、鎮墜上升之氣；且硫黃黑錫佐以香熱，又無補養之性，藉此果能生氣而補腎乎。請熟詳之：夫濕痰盛甚者，亦或當之，初服未顯增變，由其喜墜、而愈進，形質弱者，何以收救。不悟肺受火炎，子氣亦弱，降令不行，火無以制，相扇而動，本勢空虛，命絕如縷，積而至深，丹毒濟火，一旦火氣狂散，喘息奔急而死。所以有形丹石瓦藥，重墜無形之氣，其氣將何抵受隨而降之乎。譬以石投水，水固未嘗沉也，豈不死歟。丹溪有曰：上升之氣，自肝而出，中挾相火，其熱愈甚，自覺無冷，非真冷也。火熱似水，積熱之甚，陽亢陰微，故有此證。認假作真，似是之禍可勝言哉。內經雖云百病皆生於氣，以正氣受邪之不一也。今七情傷氣，鬱結不舒，痞悶壅塞，發為諸病。當詳所起之因，滯於何經，有上下部分藏氣之不同。隨經用藥，有寒熱溫涼之同異。若枳殼利肺氣，多服損胸中至高之氣；青皮瀉肝氣，多服損真氣。與夫木香之行中下焦氣、香附之快滯氣、陳皮之泄氣、藿香之馨香上行胃氣、紫蘇之散表氣、厚朴之瀉衛氣、檳榔之瀉至高之氣、沉香之升降其氣、腦麝之散真氣，若此之類，氣實可宜。其中有行散者，有損泄者，其過劑乎，用之，能卻氣之標，而不能治氣之本。豈可又佐以燥熱之藥，以火濟火，混同謂治諸氣，使之常服多服可乎？氣之與火，一理而已，動靜之變，反化為二。氣作火論，治與病情相得。丹溪發揮論云：冷生氣者，出於高陽生之謬言也。自非身受寒氣，口食寒物，而足論寒者，吾恐十之無一二也。</p>

<h2>三、血屬陰難成易虧論</h2>
<p>《內經》曰：榮者水穀之精也。和調五臟，灑陳於六腑，乃能入於脈也。源源而來，生化於脾，總統於心，藏於脾肝，宣布於肺，施泄於腎，灌溉一身。目得之而能視、耳得之而能聽、手得之而能攝、掌得之而能握、足得之而能步、藏得之而能液、腑得之而能氣、是以出入升降濡潤宣通者，由此使然也。注之於脈，少則澀，充則實。常以飲食日滋，故能陽生陰長，液汗變化而赤為血也。生化旺，則諸經恃此而長養；衰耗竭，則百脈由此而空虛。可不謹養哉。故曰：血者，神氣也。持之則存，失之則亡。是知血盛則形盛，血弱則形衰；神靜則陰生，形役則陽亢；陽盛則陰必衰，又何言陽旺而生陰血也。蓋謂血氣之常，陰從乎陽，隨氣運行於內，而無陰以羈束，則氣何以樹立？故其致病也易，而調治也難。以其比陽常虧，而又損之，則陽易亢陰易乏之論，可以見矣。諸經有云：陽道實，陰道虛。陽道常饒，陰道常乏。陽常有餘，陰常不足。以人之生也，年至十四而經行，至四十九而經斷，可見陰血之難成易虧。知此陰氣一虧傷所變之證：妄行於上則吐衄；衰涸於外則虛勞；妄返於下，則便紅；稍血熱則膀胱癃閉；溺血滲透腸間則為腸風；陰虛陽搏，則為崩中；濕蒸熱瘀，則為滯下；熱極腐化則為膿血。火極似水。血色紫黑；熱盛於陰，發於瘡瘍；濕滯於血，則為痛癢癮疹，皮膚則為冷痹。蓄之在上，則人喜忘；蓄之在下，則為喜狂。墮恐跌僕，則瘀惡內凝。若分部位：身半以上，同天之陽；身半以下，同地之陰；此特舉其所顯之證者。治血必血屬之藥，欲求血藥，其四物之謂乎。河間謂隨證輔佐謂之六合湯者，詳言之矣。余故陳其氣味專司之要，不可不察。夫川芎血中之氣藥也，通肝經，性味辛散，能行血滯於氣也。地黃血中血藥也，通腎經，性味甘寒，能生真陰之虛也。當歸分三，治血中主藥。通腎經，性味辛溫，全用能活血各歸其經也。芍藥陰分藥也，通脾經，性味酸寒，能和血氣腹痛也。若求陰藥之屬，必於此而取則焉。《脾胃論》有云：若善治者，隨經損益，損其一二味之所宜為主治可也。此特論血病而求血藥之屬者也。若氣虛血弱，又當從長沙。血虛以人參補之，陽旺則生陰血也，若四物者，獨能主血分受傷，為氣不虛也。輔佐之屬：若桃仁、紅花、蘇子、血竭、牡丹皮者，血滯所宜；蒲黃、阿膠、地榆、百草霜、櫚灰者，血崩所宜；乳香、沒藥、五靈脂、凌霄花者，血痛所宜；蓯蓉、鎖陽、牛膝、枸杞子、益母草、夏枯草、敗龜板者，血虛所宜；乳酪血液之物，血燥所宜；乾薑桂者，血寒所宜；生地黃、苦參，血熱所宜；此特取其正治之大略耳。以其觸類而長，可謂無窮之應變矣。</p>

<h2>四、滯下辯論</h2>
<p>滯下之病，嘗見世方以赤白而分寒熱，妄用兜澀燥劑止之。或言積滯，而用巴䗯丸藥攻之；或指濕熱，而與淡滲之劑利之；一偏之誤，可不明辯乎。謹按原病式所論，赤白同於一理，反復陳喻，但不熟察耳。果腸胃積滯不行，法當辛苦寒涼藥，推陳致新，盪滌而去，不宜巴䗯毒熱下之。否則鬱結轉甚，而病變危者有之矣。若瀉痢不分兩證，混言濕熱，不利小便，非其治也。夫泄者，水穀濕之象。滯下者，垢瘀之物同於濕熱而成。治分兩岐，而藥亦異。若淡滲之劑，功能散利水道，濁流得快，使泄自止。此有無之形，豈可與滯下混同論治而用導滯行積可乎。其下痢出於大腸，傳送之道，了不幹於腎氣。所下有形之物，或如魚腦、或下如豆汁、或便白膿、或下純血、或赤或白、或赤白相雜、若此者，豈可與瀉混同論治而用淡滲利之可乎。嘗原其本，皆由腸胃日受飲食之積，余不盡行，留滯於內，濕蒸熱瘀，鬱結日深，伏而不作；時逢炎暑，不行相火司令，又調攝失宜，復感酷熱之毒；至秋陽（氣）始收，火氣下降，蒸發蓄積，而滯下之證作矣以其積滯之滯行，故名之曰滯下。其濕熱瘀積干於血分則赤；干於氣分則白；赤白兼下，氣血俱受邪矣。久而不愈，氣血不運，脾積不磨，陳積脫滑下凝，猶若魚腦矣。甚則腸胃空虛，關司失守，濁液並流，色非一類，錯雜混下注出，狀如豆汁矣。若脾氣下陷，虛坐努責，便出色如白膿矣。其熱傷血深，濕毒相瘀，黏結紫色，則紫黑矣。其汙濁積而欲出，氣滯而不與之出，所以下迫窘痛，後重裡急，至圊而不能便，總行頻並亦少，乍起乍止而不安，此皆大腸經有所壅遏窒礙，氣液不得宣通故也。眾言難處，何法則可求之？長沙論云：利之可下者，悉用大黃之劑。可溫者，悉用姜附之類。何嘗以巴䗯熱毒下之，緊澀重藥兜之。又觀河間立言：後重則宜下、腹痛則宜和、身重則宜溫、脈弦則去風、膿血黏稠以重藥竭之，身冷自汗以重藥溫之，風邪內束宜汗之，鶩溏為痢當溫之，在表者汗之，在裡者下之，在上者湧之，在下者竭之，身表熱者內疏之，小便澀者分利之。用藥輕重之別，又加詳載。行血則便膿自愈，調氣則後重自除，治實治虛之要論。而丹溪又謂大虛大寒者，其治驗備載《局方發揮》。觀此治法，豈可膠柱而調瑟。又有胃弱而閉不食，此名禁口痢，病七方未有詳論者。以《內經》大法推之，內格嘔逆火起炎上之象。究乎此，則胃虛木火乘之，是土敗木賊也，見此多成危候。</p>

<h2>五、三消之疾燥熱勝陰</h2>
<p>嘗讀劉河間先生三消之論，始言天地六氣五味，以配養人身六味五臟，而究乎萬物之源；終引《內經》論渴諸證，以辯乎世方熱藥之誤。此比物立象，反復詳明，非深達陰陽造化之機者，孰能如是邪。請陳其略：夫經中有言心肺氣厥而渴者，有腎熱而渴者，有言胃與大腸結熱而渴者，有言脾痹而渴者，有因小腸痹熱而渴者，有因傷飽肥甘而食渴者，有因醉飽入房而渴者，有因遠行勞倦遇天熱而渴者，有因傷害胃干而渴者，有因腎熱而渴者，有因痛風而渴者。雖五臟之部分不同，而病之所遇各異，其為燥熱之疾一也。三消之熱，本濕寒之陰氣衰，燥熱之陽氣大甚，皆因乎飲食之餌失節，腸胃乾涸，而氣液不得宣平。或耗亂精神，過違其度；或因大病，陰氣損而血液衰虛，陽氣悍而燥熱鬱甚；或因久嗜咸物，恣食炙爆，飲食過度；亦有年少服金石丸散，積久實熱結於下焦，虛熱血氣不能制，實熱燥甚於腎，故渴而不飲。若飲水多而小便多者，名曰消渴。若飲食多而不甚渴，小便數而消瘦者，名曰消中。若渴而飲水不絕，腿消瘦，而小便有脂液者，名曰腎消。此三消者，其燥熱同也。故治疾者，補腎水陰寒之虛，而瀉心火陽熱之實，除腸胃燥熱之甚，濟一身津液之衰。使道路散而不結，津液生而不枯，氣血利而不澀，則病日已矣。豈不以滋潤之劑，養陰以制燥，滋水而充液哉。何故？泄漏消渴，多者不知其書，謂因下部腎水虛，不能制其上焦心火，使上實熱而多煩渴，下虛冷而多小便。若更服寒藥，則元氣轉虛，而下部腎水轉衰，則上焦心火尤難治也。但以暖藥補養元氣，若下部腎水得實，而勝退上焦心火，則自然渴止，小便如常，而病愈也。籲！若此未明陰陽虛實之道也。夫腎水屬陰而本寒，虛則為熱。心火屬陽而本熱，虛則為寒。若腎水陰虛，則心火陽實，是謂陽實陰虛，而上下俱熱矣。以彼人言，但見消渴數溲，妄言為下部寒爾，豈知腸胃燥熱怫鬱使之然也。且夫寒物屬陰，能養水而瀉心；熱物屬陽，能養火而耗水。今腎水既不能勝心火，則上下俱熱，奈何以熱養腎水欲令勝心火，豈不暗哉。彼不謂水氣實者必能制火，虛則不能制火。故陽實陰虛，而熱燥其液，小便淋而常少。陰實陽虛，不能制水，小便利而常多。此又不知消渴小便多者，蓋燥熱太甚，而三焦腸胃之腠理怫鬱結滯，緻密壅塞，而水液不能滲泄浸潤於外，以養乎百骸。故腸胃之外燥熱太甚，雖多飲水入於腸胃之內，終不能浸潤於外，故渴不止而小便多。水液既不能滲泄浸潤於外，則陰燥竭而無以自養，故久而多變為聾盲瘡瘍痤痱之類而危殆。其為燥熱傷陰也，明矣。</p>

<h2>六、泄瀉從濕治有多法</h2>
<p>泄瀉者，水瀉所為也。由濕本土，土乃脾胃之氣也。得此證者，或因於內傷，或感於外邪，皆能動乎脾濕。脾病則升舉之氣下陷，濕變注並出大腸之道，以胃與大腸同乎陽明一經也。云濕可成泄，垂教治濕大意而言。後世方論泥云：治濕不利小便，非其治也。故凡泄瀉之藥，多用淡滲之劑利之。下久不止，不分所得之因，遽以為寒，而用緊澀熱藥兜之。夫泄有五飧。泄者，水穀不化而完出，濕兼風也；溏泄者，所下汁積黏垢，濕兼熱也；鶩泄者，所下澄澈清冷，小便清白，濕兼寒也；濡泄者，體重軟弱，泄下多水，濕自甚也；滑泄者，久下不能禁固，濕勝氣脫也。若此有寒熱虛實之不同，舉治不可執一而言。謹書數法於後：夫泄有宜汗解者。經言春傷於風，夏必飧泄。又云：久風為飧泄，若保命集云，用蒼朮、麻黃、防風之屬是也。有宜下而保安者。若長沙言，下痢脈滑而數者，有宿食也，當下之。下利已瘥至其時復發者，此為下未盡更下之安，悉用大承氣湯加減之劑。有宜化而得安者。格致餘論，夏月患泄，百方不效，視之，久病而神亦瘁，小便少而赤，脈滑而頗弦，格悶食減。因悟此久積所為，積濕成痰留於肺中，宜大腸之不固也。清其源則流自清。以茱萸等作湯，溫服一碗許，探喉中，一吐痰半升，如利減半，次早晨飲，吐半升而利止。有以補養而愈者，若脾胃論，言脈弦、氣弱、自汗，四肢發熱，大便泄瀉，從黃耆建中湯。有宜調和脾濕而得止者，若潔古言曰：四肢懶倦，小便不利，大便走泄，沉困，飲食減少，以白朮、芍藥、茯苓，加減治之。有宜升舉而安者，若試效方言：胃中濕脾弱，不能運行，食下則為泄，助甲膽風勝以克之。以升陽之藥羌活、獨活、升麻、防風、炙甘草之屬。有宜燥濕而後除者，若脾胃論言：上濕有餘，脈緩，怠惰嗜臥，四肢不收，大便泄瀉，從平胃散。有宜寒涼而愈者，若長沙言：協熱自利者，黃芩湯主之。舉其濕熱之相宜者，若長沙言，下利脈遲緊痛未欲止當溫之；下利心痛急當救里；下利清白水液澄澈，可與理中四逆湯輩。究其利小便之相宜者，河間言濕勝則濡泄。小便不利者，可與五苓散、益元散分導之。以其收斂之相宜者，東垣言：寒滑氣泄不固，制訶子散澀之。以上諸法，各有所主，宜獨利小便而濕動也。豈獨病因寒，必待龍骨、石脂緊重燥毒之屬澀之。治者又當審擇其說，一途取利，約而不博可乎。</p>
